               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,17.7.2018
            COM(2018) 541 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, για τη σύναψη συμφωνίας σύμπραξης βιώσιμης αλιείας καθώς και πρωτοκόλλου με τη Δημοκρατία της Γκάμπιας

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Η Επιτροπή προτείνει τη διαπραγμάτευση συμφωνίας σύμπραξης βιώσιμης αλιείας (ΣΣΒΑ) με τη Δημοκρατία της Γκάμπιας η οποία να ανταποκρίνεται στις ανάγκες του ενωσιακού στόλου και να ευθυγραμμίζεται με τον κανονισμό (ΕΕ) αριθ. 1380/2013 σχετικά με την Κοινή Αλιευτική Πολιτική και τα συμπεράσματα του Συμβουλίου, της 19ης Μαρτίου 2012, σχετικά με την ανακοίνωση της Επιτροπής για την εξωτερική διάσταση της κοινής αλιευτικής πολιτικής.

               •Συνοχή με τις ισχύουσες διατάξεις στον τομέα πολιτικής

               Μεταξύ της Ευρωπαϊκής Ένωσης και της Δημοκρατίας της Γκάμπιας υφίσταται συμφωνία που χρονολογείται από το 1987, όταν τα δύο μέρη συνήψαν αλιευτική συμφωνία που εγκρίθηκε με τον κανονισμό (ΕΟΚ) αριθ. 1580/87 του Συμβουλίου, της 2ας Ιουνίου 1987, για τη σύναψη της συμφωνίας μεταξύ της Ευρωπαϊκής Οικονομικής Κοινότητας και της κυβέρνησης της Δημοκρατίας της Γκάμπια σχετικά με την αλιεία στα ανοικτά της Γκάμπια. Η συμφωνία αυτή εφαρμόστηκε με τρία διαδοχικά πρωτόκολλα που παρείχαν στα σκάφη της ΕΕ τη δυνατότητα να έχουν πρόσβαση στην αλιευτική ζώνη της Γκάμπιας έως τον Ιούνιο του 1996, ημερομηνία λήξης ισχύος του τελευταίου πρωτοκόλλου εφαρμογής. Από την ημερομηνία αυτή η συμφωνία θεωρείται αδρανής.

               Η Ευρωπαϊκή Ένωση διαθέτει ήδη ένα καλά ανεπτυγμένο δίκτυο διμερών ΣΣΒΑ στη Δυτική και στην Κεντρική Αφρική, και συγκεκριμένα με το Μαρόκο, τη Μαυριτανία, τη Σενεγάλη, το Πράσινο Ακρωτήριο, τη Λιβερία, την Ακτή Ελεφαντοστού και το Σάο Τομέ και Πρίνσιπε.

               Οι ΣΣΒΑ συμβάλλουν στην προώθηση του στόχου της ΚΑΠ σε διεθνές επίπεδο, διασφαλίζοντας ότι οι αλιευτικές δραστηριότητες της Ένωσης εκτός των υδάτων της βασίζονται στις ίδιες αρχές και τα ίδια πρότυπα που ισχύουν βάσει του ενωσιακού δικαίου. Επιπλέον, οι ΣΣΒΑ προάγουν την επιστημονική συνεργασία μεταξύ της ΕΕ και των εταίρων της, προωθούν τη διαφάνεια και τη βιωσιμότητα για καλύτερη διαχείριση των αλιευτικών πόρων και ενθαρρύνουν τη διακυβέρνηση με στήριξη της παρακολούθησης, του ελέγχου και της εποπτείας των δραστηριοτήτων των εθνικών και ξένων στόλων και με παράλληλη παροχή χρηματοδότησης για την καταπολέμηση της παράνομης, αδήλωτης και ανεξέλεγκτης αλιείας  (ΠΑΑ) αλιείας, με σκοπό να συμβάλλουν στη βιώσιμη ανάπτυξη της τοπικής αλιευτικής βιομηχανίας.

               Οι ΣΣΒΑ ενισχύουν τη θέση της Ευρωπαϊκής Ένωσης ως μέλους της Διεθνούς Επιτροπής για τη Διατήρηση του Τόνου Ατλαντικού Ωκεανού (ICCAT), του οργάνου που έχει συσταθεί βάσει του διεθνούς δικαίου για τη διατήρηση και διαχείριση των άκρως μεταναστευτικών ειδών της περιοχής.

               •Συνοχή με άλλες πολιτικές της ΕΕ

               Οι διαπραγματεύσεις για τη σύναψη ΣΣΒΑ και πρωτοκόλλου με τη Δημοκρατία της Γκάμπιας συνάδουν με την εξωτερική δράση της ΕΕ έναντι των χωρών της Αφρικής, της Καραϊβικής και του Ειρηνικού (ΑΚΕ).

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Νομική βάση της απόφασης αποτελεί το άρθρο 218 της Συνθήκης για τη λειτουργία της Ευρωπαϊκής Ένωσης (ΣΛΕΕ), στο πέμπτο μέρος σχετικά με την εξωτερική δράση της Ένωσης, τίτλος V σχετικά με τις διεθνείς συμφωνίες, το οποίο καθορίζει τη διαδικασία για τη διαπραγμάτευση και τη σύναψη συμφωνιών μεταξύ της ΕΕ και τρίτων χωρών.

               •Επικουρικότητα (σε περίπτωση μη αποκλειστικής αρμοδιότητας)

               Άνευ αντικειμένου, αποκλειστική αρμοδιότητα.

               •Αναλογικότητα

               Η απόφαση είναι ανάλογη προς τον επιδιωκόμενο στόχο.

               •Επιλογή της νομικής πράξης

               Το μέσο προβλέπεται στο άρθρο 218 παράγραφος 3 και στο άρθρο 218 παράγραφος 4 της ΣΛΕΕ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολόγηση / έλεγχος καταλληλότητας της ισχύουσας νομοθεσίας

               Το 2017 η Επιτροπή πραγματοποίησε εκ των προτέρων αξιολόγηση ενδεχόμενης ΣΣΒΑ με τη Δημοκρατία της Γκάμπιας. Η έκθεση αξιολόγησης κατέληξε στο συμπέρασμα ότι υπάρχει έντονο ενδιαφέρον του αλιευτικού κλάδου της ΕΕ για αλιευτικές δραστηριότητες στην Γκάμπια στο πλαίσιο της περιφερειακής στρατηγικής του και ότι η σύναψη ΣΣΒΑ με την Γκάμπια θα συνέβαλε στην ενίσχυση της παρακολούθησης, του ελέγχου και της εποπτείας, καθώς και στη βελτίωση της διακυβέρνησης της αλιείας στην περιοχή. Η Γκάμπια εξέφρασε το ενδιαφέρον της για την έναρξη διαπραγματεύσεων με την ΕΕ επί ενδεχόμενης ΣΣΒΑ.

               •Διαβουλεύσεις με τα ενδιαφερόμενα μέρη

               Θα πραγματοποιηθούν διαβουλεύσεις στο πλαίσιο του γνωμοδοτικού συμβουλίου για την υπερπόντια αλιεία. Προβλέπονται επίσης ad hoc συναντήσεις με τα κράτη μέλη, με εκπροσώπους του κλάδου, και ενδεχομένως με ΜΚΟ.

               •Συλλογή και χρήση εμπειρογνωσίας

               Άνευ αντικειμένου

               •Εκτίμηση επιπτώσεων

               Άνευ αντικειμένου

               •Καταλληλότητα και απλούστευση του κανονιστικού πλαισίου

               Άνευ αντικειμένου

               •Θεμελιώδη δικαιώματα

               Σύμφωνα με τις οδηγίες διαπραγμάτευσης που προτείνονται ως παράρτημα της απόφασης συνιστάται να δοθεί εξουσιοδότηση για έναρξη διαπραγματεύσεων και να συμπεριληφθεί ρήτρα η οποία να παρέχει δυνατότητα αναστολής της συμφωνίας και του πρωτοκόλλου σε περίπτωση παραβίασης των ανθρωπίνων δικαιωμάτων και των δημοκρατικών αρχών.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Οι δημοσιονομικές επιπτώσεις που συνδέονται με τη νέα ΣΣΒΑ και το νέο πρωτόκολλο θα απαιτήσουν την καταβολή χρηματικής συνεισφοράς από τη Δημοκρατία της Γκάμπιας που να είναι συμβατή με το πολυετές δημοσιονομικό πλαίσιο για την περίοδο 2014-2020 και, ιδίως, με τις πιστώσεις της γραμμής του προϋπολογισμού που αφορά τις συμφωνίες σύμπραξης βιώσιμης αλιείας. Τα ετήσια ποσά για τις αναλήψεις υποχρεώσεων και τις πληρωμές καθορίζονται στην ετήσια διαδικασία του προϋπολογισμού, συμπεριλαμβανομένης της γραμμής του αποθεματικού για τα πρωτόκολλα που δεν έχουν τεθεί σε ισχύ στις αρχές του έτους
                  1
               .

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

               Οι διαπραγματεύσεις αναμένεται να αρχίσουν κατά το 3ο ή το 4ο τρίμηνο του 2018.

               •Αναλυτική επεξήγηση των επιμέρους διατάξεων της πρότασης

               Η Επιτροπή συνιστά:

               - την εξουσιοδότηση της Επιτροπής από το Συμβούλιο για την έναρξη και διεξαγωγή διαπραγματεύσεων με στόχο τη σύναψη συμφωνίας σύμπραξης βιώσιμης αλιείας καθώς και πρωτοκόλλου με τη Δημοκρατία της Γκάμπιας·

               - τον ορισμό της Επιτροπής ως διαπραγματευτή της ΕΕ επί του θέματος·

               - τη διεξαγωγή των εν λόγω διαπραγματεύσεων από την Επιτροπή σε διαβούλευση με ειδική επιτροπή, όπως ορίζεται στη Συνθήκη για τη λειτουργία της Ευρωπαϊκής Ένωσης·

               - την έγκριση από το Συμβούλιο των οδηγιών διαπραγμάτευσης που επισυνάπτονται στην παρούσα σύσταση.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, για τη σύναψη συμφωνίας σύμπραξης βιώσιμης αλιείας καθώς και πρωτοκόλλου με τη Δημοκρατία της Γκάμπιας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Επιτροπής,

               Εκτιμώντας ότι θα πρέπει να αρχίσουν διαπραγματεύσεις για τη σύναψη συμφωνίας σύμπραξης βιώσιμης αλιείας καθώς και πρωτοκόλλου με τη Δημοκρατία της Γκάμπιας,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να αρχίσει διαπραγματεύσεις, εξ ονόματος της Ευρωπαϊκής Ένωσης, για τη σύναψη συμφωνίας σύμπραξης βιώσιμης αλιείας καθώς και πρωτοκόλλου με τη Δημοκρατία της Γκάμπιας.

               Άρθρο 2

               Οι εν λόγω διαπραγματεύσεις διεξάγονται σε συνεννόηση με την ειδική επιτροπή που ορίζεται από το Συμβούλιο και σύμφωνα με τις οδηγίες διαπραγμάτευσης που παρατίθενται στο παράρτημα.

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κεφάλαιο 40 (γραμμή αποθεματικού 40 02 41) σύμφωνα με τη διοργανική συμφωνία για το ΠΔΠ (2013/C 373/01).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,17.7.2018
            COM(2018) 541 final
            ΠΑΡΑΡΤΗΜΑ
            της
            σύστασης
            για απόφαση του Συμβουλίου με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, για τη σύναψη συμφωνίας σύμπραξης βιώσιμης αλιείας καθώς και πρωτοκόλλου με τη Δημοκρατία της Γκάμπιας

               ΠΑΡΑΡΤΗΜΑ

               Οδηγίες διαπραγμάτευσης

               –Σκοπός των διαπραγματεύσεων είναι η σύναψη συμφωνίας σύμπραξης βιώσιμης αλιείας και πρωτοκόλλου, μεταξύ της Ευρωπαϊκής Ένωσης και της Δημοκρατίας της Γκάμπιας, σύμφωνα με τον κανονισμό (ΕΕ) αριθ. 1380/2013, σχετικά με την Κοινή Αλιευτική Πολιτική και τα συμπεράσματα του Συμβουλίου, της 19ης Μαρτίου 2012, σχετικά με την ανακοίνωση της Επιτροπής, της 13ης Ιουλίου 2011, για την εξωτερική διάσταση της Κοινής Αλιευτικής Πολιτικής.

               –Συνεπώς, η συμφωνία αλιευτικής σύμπραξης θα πρέπει να ορίζει το γενικό πλαίσιο, τις γενικές αρχές και στόχους που θα αποτελέσουν τη βάση για την εταιρική σχέση με την Γκάμπια. Θα πρέπει να περιέχει ρήτρα για την κατάργηση της υφιστάμενης συμφωνίας μεταξύ της κυβέρνησης της Δημοκρατίας της Γκάμπιας και της Ευρωπαϊκής Οικονομικής Κοινότητας σχετικά με την αλιεία στα ανοικτά της Γκάμπια
                  1
               .

               –Για την προώθηση της βιώσιμης και υπεύθυνης αλιείας, με ταυτόχρονη εξασφάλιση αμοιβαίων οφελών για την ΕΕ και την Γκάμπια μέσω της νέας αυτής συμφωνίας και του νέου πρωτοκόλλου, οι διαπραγματευτικοί στόχοι της Επιτροπής θα πρέπει να βασίζονται στα ακόλουθα:

               ·εξασφάλιση πρόσβασης στην αποκλειστική οικονομική ζώνη (ΑΟΖ) της Δημοκρατίας της Γκάμπιας και των αναγκαίων αδειών ώστε τα σκάφη του στόλου της ΕΕ να έχουν το δικαίωμα να αλιεύουν στην εν λόγω ΑΟΖ, μέσω της ανάπτυξης, μεταξύ άλλων, του δικτύου συμφωνιών σύμπραξης βιώσιμης αλιείας που είναι στη διάθεση των αλιέων της ΕΕ·

               ·συνεκτίμηση των βέλτιστων διαθέσιμων επιστημονικών γνωμοδοτήσεων και των συναφών σχεδίων διαχείρισης που έχουν εγκριθεί από τις περιφερειακές οργανώσεις διαχείρισης της αλιείας (ΠΟΔΑ), για την εξασφάλιση της περιβαλλοντικής βιωσιμότητας των αλιευτικών δραστηριοτήτων και την προώθηση της διακυβέρνησης των ωκεανών σε διεθνές επίπεδο. Οι αλιευτικές δραστηριότητες πρέπει να στοχεύουν αποκλειστικά στους διαθέσιμους πόρους, λαμβάνοντας υπόψη την αλιευτική ικανότητα του τοπικού στόλου και δίνοντας ιδιαίτερη προσοχή στην άκρως μεταναστευτική φύση των σχετικών αποθεμάτων·

               ·αναζήτηση επαρκούς μεριδίου των αλιευτικών πόρων που να ανταποκρίνεται πλήρως στα συμφέροντα των στόλων της ΕΕ, όταν για τα αποθέματα αυτά ενδιαφέρονται και άλλοι ξένοι στόλοι·

               ·διασφάλιση ότι η πρόσβαση στην αλιεία βασίζεται στη δραστηριότητα του στόλου της ΕΕ στην περιοχή, σύμφωνα με τις πλέον επικαιροποιημένες και βέλτιστες διαθέσιμες επιστημονικές εκτιμήσεις·

               ·καθιέρωση διαλόγου για την ενίσχυση της τομεακής πολιτικής ώστε να ενθαρρυνθεί η εφαρμογή υπεύθυνης αλιευτικής πολιτικής, σύμφωνης με τους αναπτυξιακούς στόχους της χώρας, ιδίως όσον αφορά τη διακυβέρνηση της αλιείας, την καταπολέμηση της παράνομης,  αδήλωτης και ανεξέλεγκτης αλιείας, τον έλεγχο, την παρακολούθηση και την εποπτεία των αλιευτικών δραστηριοτήτων και την παροχή επιστημονικών γνωμοδοτήσεων. και προαγωγή οικονομικής δραστηριότητας που συμβάλλει, μεταξύ άλλων, στην αντιμετώπιση των αιτίων της μετανάστευσης από τη Γκάμπια.

               ·προσθήκη ρήτρας σχετικά με τις συνέπειες των παραβιάσεων των ανθρωπίνων δικαιωμάτων και των δημοκρατικών αρχών·

               –Ειδικότερα, το πρωτόκολλο θα πρέπει να καθορίζει:

               ·τις αλιευτικές δυνατότητες, ανά κατηγορία, που θα χορηγηθούν στα σκάφη της Ευρωπαϊκής Ένωσης,

               ·τη χρηματική αποζημίωση και τους όρους καταβολής της, και

               ·τους μηχανισμούς εφαρμογής της τομεακής στήριξης.

                     (1)

                        Κανονισμός (ΕΟΚ) αριθ. 1580/87 του Συμβουλίου, της 2ας Ιουνίου 1987 (ΕΕ L 146 της 6.6.1987).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.11.2018
            COM(2018) 765 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία παρέχεται εξουσιοδότηση για την έναρξη διαπραγματεύσεων με σκοπό τη σύναψη συμφωνίας για την τροποποίηση της υφιστάμενης δασμολογικής ποσόστωσης για το κρέας πουλερικών και τα παρασκευάσματα κρέατος πουλερικών και για την τροποποίηση του υπάρχοντος δασμολογικού καθεστώτος για άλλα τεμάχια πουλερικών, που καθορίζεται στο παράρτημα I-A του κεφαλαίου 1 της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Η συμφωνία σύνδεσης
                  1
                (συμφωνία), η οποία περιλαμβάνει εκτενή και ολοκληρωμένη ζώνη ελεύθερων συναλλαγών, μεταξύ της Ευρωπαϊκής Ένωσης (ΕΕ) και των κρατών μελών της, αφενός, και της Ουκρανίας, αφετέρου, εφαρμόζεται προσωρινά από την 1η Ιανουαρίου 2016 και τέθηκε σε πλήρη ισχύ την 1η Σεπτεμβρίου 2017. Η συμφωνία, μεταξύ άλλων, προβλέπει προτιμησιακούς όρους για τις διμερείς εμπορευματικές συναλλαγές.

                  Από τα μέσα του 2016, με βάση τις προτιμήσεις που προβλέπονται στη συμφωνία, ξεκίνησε να εισάγεται από την Ουκρανία στην ΕΕ σε ολοένα μεγαλύτερες ποσότητες
                     2
                   ένας νέος τύπος τεμαχίου πουλερικών. Αυτό το νέο τεμάχιο αποτελείται από ένα παραδοσιακό στήθος μαζί με τα βραχιόνια οστά από τις φτερούγες, με τα τελευταία να αποτελούν πολύ μικρό μέρος του συνολικού βάρους του τεμαχίου. Μετά από ελάχιστη μεταποίηση, το τεμάχιο αυτό μπορεί να διατεθεί στην αγορά της ΕΕ ως στήθος πουλερικών. Το τεμάχιο εισάγεται κατά κύριο λόγο υπό τη δασμολογική κλάση ΣΟ 0207 13 70 («άλλα τεμάχια, νωπά»), ενώ ορισμένες μικρές ποσότητες εισήλθαν στην ΕΕ υπό τη δασμολογική κλάση ΣΟ 0207 14 70 («άλλα τεμάχια, κατεψυγμένα»). Βάσει της συμφωνίας, οι εισαγωγές υπό τις δύο αυτές δασμολογικές κλάσεις μπορούν να εισέρχονται στην αγορά της ΕΕ με μηδενικούς δασμούς και χωρίς ποσοτικούς περιορισμούς.

                  Θα πρέπει να τονιστεί ότι τα παραδοσιακά τεμάχια στήθους πουλερικών (ΣΟ 0207 13 50 ή ΣΟ 0207 14 50) υπόκεινται σε ποσοτικά περιορισμένη δασμολογική ποσόστωση με μηδενικό δασμό (επί του παρόντος στους 17 600 τόνους, θα αυξηθεί στους 20 000 τόνους έως το 2021)
                     3
                  , πέραν της οποίας εφαρμόζονται οι δασμοί του μάλλον ευνοούμενου κράτους.

                  Η ραγδαία αύξηση των αδασμολόγητων εισαγωγών του συγκεκριμένου τεμαχίου πουλερικών, το οποίο δεν υπήρχε ούτε μπορούσε να προβλεφθεί κατά τη διάρκεια των διαπραγματεύσεων για τη συμφωνία, υπονομεύει την προστασία που προβλέπεται για το στήθος πουλερικών βάσει της συμφωνίας και έχει την δυνατότητα να διαταράξει τη λεπτή ισορροπία που επικρατεί στην ενωσιακή αγορά κρέατος πουλερικών.

                  Ο στόχος της πρότασης είναι η παροχή εξουσιοδότησης για την έναρξη διαπραγματεύσεων για την τροποποίηση της συμφωνίας, ώστε να τεθούν σε καλύτερο πλαίσιο οι εισαγωγές στην ΕΕ κρέατος πουλερικών από την Ουκρανία και, ταυτόχρονα, να διασφαλιστεί η επιδιωκόμενη προστασία των ενωσιακών παραγωγών.

                  Για τον σκοπό αυτό, η προτεινόμενη τροποποίηση θα συνίσταται στην ενσωμάτωση των δύο δασμολογικών κλάσεων ΣΟ 0207 13 70 και 0207 14 70 στην υφιστάμενη δασμολογική ποσόστωση η οποία επί του παρόντος ανέρχεται στους 17 600 τόνους και θα αυξηθεί στους 20 000 τόνους το 2021 (αύξων αριθμός 09.4273), ενώ θα επανεξεταστεί το μέγεθος της ποσόστωσης. Ως εκ τούτου, οι εισαγωγές υπό τις δασμολογικές κλάσεις ΣΟ 0207 13 70 και 0207 14 70 οι οποίες υπερβαίνουν την ποσόστωση θα υπαχθούν στους δασμολογικούς συντελεστές του μάλλον ευνοούμενου κράτους (ΜΕΚ).

                  Για τον καθορισμό του νέου μεγέθους της/των ποσόστωσης/-εων, είναι σκόπιμο να εξεταστεί ο όγκος των προϊόντων πουλερικών υπό τις δύο δασμολογικές κλάσεις ΣΟ 0207 13 70 και 0207 14 70 που εισήχθησαν στην ΕΕ από την Ουκρανία μεταξύ Ιουλίου 2017 και Ιουνίου 2018 και να ληφθεί υπόψη η πιθανότατη αύξηση των εμπορικών συναλλαγών.

               •Συνέπεια με τις ισχύουσες διατάξεις στον τομέα πολιτικής

                  Σκοπός είναι η δημιουργία σταθερού και προβλέψιμου εμπορικού περιβάλλοντος για το κρέας πουλερικών στο πλαίσιο της συμφωνίας και η διασφάλιση εύλογης και μετρούμενης αύξησης του εμπορίου με την Ουκρανία. Ο σκοπός αυτός συνάδει με τον στόχο του ελεύθερου και δίκαιου εμπορίου που αναφέρεται στο άρθρο 3 παράγραφος 5 της Συνθήκης για την Ευρωπαϊκή Ένωση, καθώς και με τον στόχο της αρμονικής ανάπτυξης του παγκόσμιου εμπορίου που αναφέρεται στο άρθρο 206 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               •Συνέπεια με άλλες πολιτικές της Ένωσης

                  Οι στόχοι που περιγράφονται ανωτέρω είναι συνεπείς προς την κοινή γεωργική πολιτική, και ιδίως με τους στόχους της βάσει του άρθρου 39 της ΣΛΕΕ, στους οποίους περιλαμβάνεται και η σταθεροποίηση της αγοράς.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Άρθρο 207 σε συνδυασμό με το άρθρο 218 παράγραφος 4 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               •Επικουρικότητα (σε περίπτωση μη αποκλειστικής αρμοδιότητας)

                  Σύμφωνα με το άρθρο 5 παράγραφος 3 της ΣΕΕ, η αρχή της επικουρικότητας δεν εφαρμόζεται στους τομείς που υπάγονται στην αποκλειστική αρμοδιότητα της ΕΕ. Η κοινή εμπορική πολιτική συγκαταλέγεται στους τομείς αποκλειστικής αρμοδιότητας της Ένωσης, που απαριθμούνται στο άρθρο 3 της ΣΛΕΕ. Μεταξύ άλλων, σύμφωνα με το άρθρο 207 της ΣΛΕΕ, η εν λόγω πολιτική περιλαμβάνει τη διαπραγμάτευση εμπορικών συμφωνιών.

               •Αναλογικότητα

                  Η παρούσα πρόταση είναι σύμφωνη με την αρχή της αναλογικότητας. Πράγματι, ο μόνος τρόπος για την εξεύρεση λύσης στο πρόβλημα που επισημαίνεται ανωτέρω και, ως εκ τούτου, για την επίτευξη του στόχου της παρούσας πρότασης είναι η τροποποίηση των δασμολογικών συντελεστών και των παραχωρήσεων όσον αφορά τις δασμολογικές ποσοστώσεις για το κρέας πουλερικών και τα παρασκευάσματα κρέατος πουλερικών που καθορίζονται στη συμφωνία.

               •Επιλογή της νομικής πράξης

                  Απόφαση του Συμβουλίου της Ευρωπαϊκής Ένωσης.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικείμενου

               •Διαβουλεύσεις με τα ενδιαφερόμενα μέρη

                  Η Επιτροπή ενημερώθηκε από διάφορα ενδιαφερόμενα μέρη, και ιδίως από τον ευρωπαϊκό τομέα κρέατος πουλερικών, σχετικά με την ανησυχία τους όσον αφορά τις εισαγωγές στην Ένωση του εν λόγω νέου τεμαχίου πουλερικών, το οποίο αποτελείται κατά κύριο λόγο από στήθος πουλερικών από την Ουκρανία. Η Επιτροπή παρακολούθησε στενά τις εισαγωγές κρέατος πουλερικών από την Ουκρανία και εξέτασε διεξοδικά τους ισχυρισμούς των ενδιαφερόμενων μερών ως προς το συγκεκριμένο ζήτημα.

               •Συλλογή και χρήση εμπειρογνωσίας

                  Η Επιτροπή ήρθε σε επαφή με διάφορα ενδιαφερόμενα μέρη, τα οποία κατέθεσαν τις απόψεις τους σχετικά με συγκεκριμένα ζητήματα πρόσβασης στην αγορά που αφορούν τις αδασμολόγητες εισαγωγές κρέατος πουλερικών από την Ουκρανία.

               •Εκτίμηση επιπτώσεων

               Η παρούσα πρόταση δεν υποστηρίζεται από εκτίμηση επιπτώσεων.

               Όπως εξηγείται στο τμήμα «Αιτιολόγηση και στόχοι της πρότασης», οι αδασμολόγητες εισαγωγές νέων τεμαχίων αυξάνονται με ταχείς ρυθμούς. Δεδομένου ότι οι εν λόγω εισαγωγές δεν υπόκεινται σε ποσοτικούς περιορισμούς, έχουν τη δυνατότητα, εάν το εμπορικό καθεστώς τους παραμένει αμετάβλητο, να υπονομεύσουν την προστασία που παρέχεται για το στήθος πουλερικών με τη μορφή δασμολογικών ποσοστώσεων βάσει της συμφωνίας και, ως εκ τούτου, να διαταράξουν τη λεπτή ισορροπία που επικρατεί στην ενωσιακή αγορά κρέατος πουλερικών. Ως εκ τούτου, είναι επιτακτική ανάγκη να βρεθεί λύση για την κατάσταση αυτή. Η Επιτροπή έχει λάβει πολυάριθμες γραπτές ερωτήσεις από βουλευτές του Ευρωπαϊκού Κοινοβουλίου και τον ευρωπαϊκό τομέα κρέατος πουλερικών με τις οποίες ζητείται η ανάληψη δράσης προκειμένου να βρεθεί λύση.

               Η αξία των εισαγωγών στην ΕΕ υπό τις δύο δασμολογικές κλάσεις ΣΟ 0207 13 70 και 0207 14 70 κατά τα τελευταία πλήρη ημερολογιακά έτη 2016 και 2017 ανήλθε συνολικά στα 43,9 εκατ. EUR. Το ποσό αυτό αντιπροσωπεύει το 23,9 % των συνολικών εισαγωγών κρέατος πουλερικών στην ΕΕ από την Ουκρανία το 2016 και το 2017 και το 1,1 % του συνόλου των εισαγωγών κρέατος πουλερικών στην ΕΕ από όλες τις τρίτες χώρες κατά τα δύο αυτά ημερολογιακά έτη.

                  Το προτεινόμενο μέτρο θα ενσωματώσει τις τρέχουσες αδασμολόγητες εισαγωγές υπό τις δασμολογικές κλάσεις με τους κωδικούς ΣΟ 0207 13 70 και 0207 14 70 «άλλα τεμάχια, νωπά ή κατεψυγμένα» στην υφιστάμενη δασμολογική ποσόστωση για τις εισαγωγές πουλερικών από την Ουκρανία. Αυτό σημαίνει ότι το προτεινόμενο μέτρο θα σταθεροποιήσει τις υφιστάμενες εισαγωγές κρέατος πουλερικών στην ΕΕ από την Ουκρανία, και ότι δεν αναμένονται περαιτέρω συνέπειες στις διμερείς εμπορικές συναλλαγές από το μέτρο αυτό.

                  Το χρονικό διάστημα κατά τη διάρκεια του οποίου αυξήθηκαν οι σχετικές εισαγωγές από την Ουκρανία συνέπεσε με τη μείωση των εισαγωγών από μία από τις κυριότερες τρίτες χώρες όσον αφορά την προμήθεια κρέατος πουλερικών, τη Βραζιλία, για λόγους που συνδέονταν κυρίως με την ασφάλεια των τροφίμων. Σ’ αυτήν την πολύ ειδική συγκυρία, μπόρεσε να διατηρηθεί η ισορροπία στην αγορά της ΕΕ.

                  Ωστόσο, σε περίπτωση που διατηρηθεί η αδασμολόγητη πρόσβαση για τις δασμολογικές κλάσεις «άλλα τεμάχια, νωπά ή κατεψυγμένα» στο πλαίσιο της συμφωνίας, η ήδη σημαντική και αυξανόμενη ικανότητα παραγωγής πουλερικών στην Ουκρανία θα οδηγήσει πιθανότατα σε περαιτέρω σημαντική αύξηση των εισαγωγών στην ΕΕ. Χωρίς την επαναφορά δασμού για τις εν λόγω δασμολογικές κλάσεις, ο ουκρανικός τομέας πουλερικών θα συνεχίσει να απολαμβάνει απεριόριστη πρόσβαση στην ενωσιακή αγορά στήθους πουλερικών. Αυτό συνεπάγεται τον κίνδυνο αποσταθεροποίησης των τιμών και διατάραξης της ισορροπίας μεταξύ της παραγωγής και της εισαγωγής κρέατος πουλερικών στην αγορά της ΕΕ.

                  •
                        Καταλληλότητα και απλούστευση του κανονιστικού πλαισίου

               Άνευ αντικειμένου.

               •Θεμελιώδη δικαιώματα

                  Η πρόταση δεν θα έχει επιπτώσεις στην προστασία των θεμελιωδών δικαιωμάτων.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Το προτεινόμενο μέτρο δεν αναμένεται να έχει επιπτώσεις στον προϋπολογισμό της ΕΕ υπό τη μορφή διαφυγόντων δασμών ως συνέπεια της θέσπισης αυξημένης δασμολογικής ποσόστωσης για το κρέας πουλερικών. Πράγματι, το μέγεθος της αύξησης της ποσόστωσης αναμένεται ότι θα αντιστοιχεί κατά μεγάλο μέρος στις ετήσιες εισαγωγές κρέατος πουλερικών που επί του παρόντος εισέρχονται στην Ένωση χωρίς δασμούς.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Η Επιτροπή παρακολουθεί στενά τις εισαγωγές κρέατος πουλερικών από τρίτες χώρες. Ως αποτέλεσμα αυτής της παρακολούθησης, η Επιτροπή εντόπισε, με την πάροδο του χρόνου, τις αδασμολόγητες εισαγωγές του εν λόγω νέου τεμαχίου κρέατος πουλερικών. Οι εισαγωγές κρέατος πουλερικών θα συνεχίσουν να αποτελούν αντικείμενο στενής παρακολούθησης από την Επιτροπή.

               •Επεξηγηματικά έγγραφα (για οδηγίες)

                  Άνευ αντικείμενου

               •Αναλυτική επεξήγηση των επιμέρους διατάξεων της πρότασης

                  Η πρόταση αφορά την εξουσιοδότηση της Επιτροπής από το Συμβούλιο ώστε να διαπραγματευτεί την τροποποίηση της συμφωνίας εξ ονόματος της ΕΕ.

                  Σύμφωνα με το άρθρο 207 της ΣΛΕΕ, προτείνεται το Συμβούλιο της Ευρωπαϊκής Ένωσης να ορίσει την επιτροπή εμπορικής πολιτικής ως την επιτροπή σε συνεννόηση με την οποία πρέπει να διεξαχθούν οι διαπραγματεύσεις.

                  Το Ευρωπαϊκό Κοινοβούλιο θα ενημερώνεται σε όλα τα στάδια της διαδικασίας, σύμφωνα με το άρθρο 218 παράγραφος 10 της ΣΛΕΕ.

                  Η Επιτροπή συνιστά οι οδηγίες διαπραγμάτευσης να δημοσιοποιηθούν αμέσως μετά την έγκρισή τους.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία παρέχεται εξουσιοδότηση για την έναρξη διαπραγματεύσεων με σκοπό τη σύναψη συμφωνίας για την τροποποίηση της υφιστάμενης δασμολογικής ποσόστωσης για το κρέας πουλερικών και τα παρασκευάσματα κρέατος πουλερικών και για την τροποποίηση του υπάρχοντος δασμολογικού καθεστώτος για άλλα τεμάχια πουλερικών, που καθορίζεται στο παράρτημα I-A του κεφαλαίου 1 της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφος 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία σύνδεσης
                  4
                μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου («η συμφωνία») εφαρμόζεται προσωρινά από την 1η Ιανουαρίου 2016 και τέθηκε σε ισχύ την 1η Σεπτεμβρίου 2017.

               (2)Από τα μέσα του 2016 ξεκίνησε να εισάγεται από την Ουκρανία στην ΕΕ ένας νέος τύπος τεμαχίου πουλερικών υπό τις δασμολογικές κλάσεις ΣΟ 0207 13 70 («άλλα τεμάχια, νωπά») και ΣΟ 0207 14 70 («άλλα τεμάχια, κατεψυγμένα»). Οι εν λόγω εισαγωγές αυξήθηκαν σημαντικά και ανήλθαν σε 25 000 τόνους το πρώτο εξάμηνο του 2018. Βάσει της συμφωνίας, οι εισαγωγές αυτές μπορούν να εισέρχονται στην αγορά της ΕΕ με μηδενικούς δασμούς και χωρίς ποσοτικά όρια.

               (3)Ο νέος τύπος τεμαχίου πουλερικών αποτελείται από ένα παραδοσιακό στήθος μαζί με τα βραχιόνια οστά από τις φτερούγες, και μετά από ελάχιστη μεταποίηση στην Ένωση μπορεί να διατεθεί στην αγορά της ως στήθος πουλερικών. Κατά συνέπεια, οι απεριόριστες εισαγωγές αυτών των τεμαχίων συνεπάγονται τον κίνδυνο υποβάθμισης των όρων υπό τους οποίους μπορούν να εισάγονται στην Ένωση τα παραδοσιακά τεμάχια στήθους πουλερικών βάσει της συμφωνίας, και ιδίως των ποσοτικών περιορισμών με τη μορφή δασμολογικής ποσόστωσης.

               (4)Θα πρέπει, επομένως, να ξεκινήσουν διαπραγματεύσεις με στόχο τη σύναψη συμφωνίας για την τροποποίηση της συμφωνίας σύνδεσης με την Ουκρανία όσον αφορά το δασμολογικό καθεστώς και τη δασμολογική ποσόστωση για το κρέας πουλερικών και τα παρασκευάσματα κρέατος πουλερικών,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευτεί, εξ ονόματος της Ένωσης, τροποποίηση του δασμολογικού καθεστώτος της ΕΕ για τις δύο δασμολογικές κλάσεις ΣΟ 0207 13 70 και ΣΟ 0207 14 70 «άλλα τεμάχια, νωπά ή κατεψυγμένα» του παραρτήματος I-A του κεφαλαίου 1, καθώς και της δασμολογικής ποσόστωσης για το κρέας πουλερικών και τα παρασκευάσματα κρέατος πουλερικών του προσαρτήματος του παραρτήματος I-A της συμφωνίας σύνδεσης.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με [....].

               Άρθρο 4

               Η παρούσα απόφαση και το παράρτημά της θα δημοσιοποιηθούν αμέσως μετά την έκδοσή τους.

               Άρθρο 5

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 161 της 29.5.2014, σ. 3.

                     (2)

                        Κατά τους πρώτους έξι μήνες του 2018 οι εισαγωγές αυτού του τεμαχίου ανήλθαν προσωρινά στους 25 000 τόνους.

                     (3)

                        Βλ. τον εκτελεστικό κανονισμό (ΕΕ) 2015/2078 της Επιτροπής, της 18ης Νοεμβρίου 2015 (ΕΕ L 302 της 19.11.2015, σ. 63).

                     (4)

                        ΕΕ L 161 της 29.5.2014, σ. 3.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.11.2018
            COM(2018) 765 final
            ΠΑΡΑΡΤΗΜΑ
            της
            σύστασης για απόφαση του Συμβουλίου
            με την οποία παρέχεται εξουσιοδότηση για την έναρξη διαπραγματεύσεων με σκοπό τη σύναψη συμφωνίας για την τροποποίηση της υφιστάμενης δασμολογικής ποσόστωσης για το κρέας πουλερικών και τα παρασκευάσματα κρέατος πουλερικών και για την τροποποίηση του υπάρχοντος δασμολογικού καθεστώτος για άλλα τεμάχια πουλερικών, που καθορίζεται στο παράρτημα I-A του κεφαλαίου 1 της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου

               ΠΑΡΑΡΤΗΜΑ

               (1)Η Επιτροπή θα πρέπει να ξεκινήσει διαπραγματεύσεις με την Ουκρανία για την τροποποίηση της συμφωνίας σύνδεσης, με στόχο να διασφαλιστεί ότι οι εισαγωγές κρέατος πουλερικών από την Ουκρανία στην Ένωση πραγματοποιούνται υπό όρους που εξασφαλίζουν επαρκή προστασία των ενωσιακών παραγωγών.

               (2)Για να επιτευχθεί αυτό, η Επιτροπή θα πρέπει να διεξαγάγει τις διαπραγματεύσεις με σκοπό να επιτύχει τις ακόλουθες τροποποιήσεις στη συμφωνία σύνδεσης:

               –την ενσωμάτωση των δύο δασμολογικών κλάσεων με τους κωδικούς ΣΟ 0207 13 70 και 0207 14 70 «άλλα τεμάχια, νωπά ή κατεψυγμένα» στην υφιστάμενη δασμολογική ποσόστωση (αύξων αριθμός 09.4273) για το κρέας πουλερικών που έχει ανοιχθεί από την Ένωση υπέρ της Ουκρανίας.

               –την παρεπόμενη αύξηση του όγκου της δασμολογικής ποσόστωσης (αύξων αριθμός 09.4273) για το κρέας πουλερικών που έχει ανοιχθεί από την Ένωση υπέρ της Ουκρανίας, και

               –την επαναφορά του δασμού του μάλλον ευνοουμένου κράτους (ΜΕΚ) ύψους 100,8 EUR/100 kg/net για τις δασμολογικές κλάσεις 0207 1370 και 0207 14 70 όσον αφορά τις εισαγωγές από την Ουκρανία οι οποίες υπερβαίνουν τη δασμολογική ποσόστωση για το κρέας πουλερικών (αύξων αριθμός 09.4273)

               (3)Η Επιτροπή υποβάλλει στο Συμβούλιο έκθεση για την έκβαση των διαπραγματεύσεων και, ενδεχομένως, για τυχόν προβλήματα που ενδέχεται να ανακύψουν κατά τις διαπραγματεύσεις.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.9.2013
            COM(2013) 628 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η έναρξη διαπραγματεύσεων για λεπτομερή συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και της Ελβετικής Συνομοσπονδίας, αφετέρου, για τη σύνδεση της Ελβετικής Συνομοσπονδίας με το πρόγραμμα πλαίσιο για την έρευνα και την καινοτομία Ορίζων 2020 (2014-2020) και με το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2014-2018) με το οποίο συμπληρώνεται το πρόγραμμα Ορίζων 2020, καθώς και για τη ρύθμιση της συμμετοχής της Ελβετίας στο έργο ITER κατά την περίοδο 2014-2020

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Με επιστολή της 7ης Μαρτίου 2011 η Ελβετική Συνομοσπονδία (εφεξής η «Ελβετία») εξέφρασε το ενδιαφέρον της για σύνδεση.

               Η Ελβετία φαίνεται ότι πληροί τα κριτήρια για σύνδεση που περιγράφονται αντίστοιχα στο άρθρο 7 της πρότασης κανονισμού του Ευρωπαϊκού Κοινοβουλίου και του Συμβουλίου για τη θέσπιση του προγράμματος πλαισίου για την έρευνα και την καινοτομία Ορίζων 2020 (2014-2018)
                  1
                και στο άρθρο 5 της πρότασης κανονισμού του Συμβουλίου σχετικά με το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2014-2018) με το οποίο συμπληρώνεται το πρόγραμμα πλαίσιο για την έρευνα και την καινοτομία Ορίζων 2020
                  2
               .

               Η Ελβετία συνδέεται με τα προγράμματα-πλαίσια της ΕΕ για επιστημονική και τεχνολογική ανάπτυξη από το 2004. Η σύνδεση της Ελβετίας με τα προγράμματα-πλαίσια της ΕΕ έχουν αποβεί χρήσιμα για την ΕΕ αφού ενίσχυσαν την ερευνητική συνεργασία μεταξύ οντοτήτων από την Ευρωπαϊκή Ένωση και την Ελβετία, ιδίως στους τομείς των τεχνολογιών της πληροφορίας και των επικοινωνιών, της υγείας και των νανοεπιστημών. Η Ελβετία είναι επίσης δραστήριος και οικονομικά συμμετέχων εταίρος σε πρωτοβουλίες του άρθρου 185. Με τα πολύ καλά εργαστήρια και ινστιτούτα που διαθέτει στους τομείς της σχάσης και της σύντηξης, η Ελβετία θεωρείται ως άριστος και σε εξαίρετη θέση εταίρος για την έρευνα της Ευρατόμ.

               Πρόσφατα, η Ελβετία συνδέθηκε με το έβδομο πρόγραμμα-πλαίσιο της Ευρωπαϊκής Κοινότητας για δραστηριότητες έρευνας, τεχνολογικής ανάπτυξης και επίδειξης (2007-2013) βάσει της συμφωνίας για την επιστημονική και τεχνολογική συνεργασία μεταξύ της Ευρωπαϊκής Κοινότητας Ατομικής Ενέργειας αφενός και της Ελβετικής Συνομοσπονδίας αφετέρου
                  3
               .

               Η Ελβετία είναι η μοναδική τρίτη χώρα που συνδέεται με ολόκληρο το πρόγραμμα έρευνας της Ευρατόμ. Έχει συνδεθεί με το θεματικό πεδίο της σύντηξης των προγραμμάτων-πλαισίων της Ευρατόμ ήδη από το 1979 βάσει της συμφωνίας συνεργασίας του 1978 μεταξύ της Ευρωπαϊκής Κοινότητας Ατομικής Ενέργειας και της Ελβετικής Συνομοσπονδίας στο πεδίο της ελεγχόμενης θερμοπυρηνικής συντήξεως και της φυσικής του πλάσματος
                  4
               . Βάσει του άρθρου 19 παράγραφος 2, η εν λόγω συμφωνία παρατάθηκε σιωπηρώς παράλληλα με τις μεταγενέστερες αποφάσεις περί του προγράμματος που έλαβε η Ευρατόμ.

               Η σύνδεση της Ελβετίας με το τμήμα του προγράμματος-πλαισίου της Ευρατόμ που αφορά τη σχάση και με τις πυρηνικές δραστηριότητες του Κοινού Κέντρου Ερευνών διέπεται από τη συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας Ατομικής Ενέργειας, αφενός, και της Ελβετικής Συνομοσπονδίας, αφετέρου, με την οποία η Ελβετική Συνομοσπονδία συνδέεται με το πρόγραμμα-πλαίσιο δραστηριοτήτων πυρηνικής έρευνας και εκπαίδευσης (2012-2013) της Ευρωπαϊκής Κοινότητας Ατομικής Ενέργειας, συμφωνία η οποία τέθηκε σε ισχύ στις 12 Δεκεμβρίου 2012 και θα συνεχίσει να ισχύει μέχρι τις 31 Δεκεμβρίου 2013.

               Η νέα συμφωνία μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και της Ελβετίας, αφετέρου, πρέπει να καλύψει με μία ενιαία πράξη και να ρυθμίσει λεπτομερώς τους όρους και τις προϋποθέσεις της σύνδεσης της Ελβετίας με το πρόγραμμα Ορίζων 2020 και το πρόγραμμα έρευνας και εκπαίδευσης της Ευρατόμ που συμπληρώνει το πρόγραμμα Ορίζων 2020, καθώς και τη συμμετοχή της Ελβετίας στο έργο ITER κατά την περίοδο 2014-2020. Κατά συνέπεια, θα πρέπει να διαδεχθεί και αντικαταστήσει τη συνεργασία συνεργασίας στον τομέα της σύντηξης του 1978. Αυτό πρέπει να γίνει για πολλούς λόγους.

               Το υφιστάμενο σύστημα των πολλαπλών συμφωνιών που συνδέουν την Ελβετία με τα προγράμματα-πλαίσια της ΕΕ και της Ευρατόμ στερείται διαφάνειας. Η σύνδεση της Ελβετίας με το πρόγραμμα-πλαίσιο της Ευρατόμ που καλύπτεται από δύο διαφορετικές συμφωνίες θα μπορούσε δυνητικά να καταλήξει σε μια κατάσταση κατά την οποία η Ελβετία θα συνδέεται με μέρος μόνον του προγράμματος-πλαισίου της Ευρατόμ.

               Η ορολογία της συμφωνίας συνεργασίας στον τομέα της σύντηξης του 1978 είναι παρωχημένη και δεν αντιστοιχεί πλέον στα μέσα χρηματοδότησης που περιέχονται στην πρόταση της Επιτροπής για κανονισμό του Συμβουλίου σχετικά με το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2014-2018) με το οποίο συμπληρώνεται το πρόγραμμα Ορίζων 2020
                  5
               .

               Βάσει της συμφωνίας συνεργασίας στον τομέα της σύντηξης, η Ελβετία επωφελείται από οικονομικό καθεστώς ευνοϊκότερο, όσον αφορά τη συμμετοχή της στις δραστηριότητες σύντηξης στο πλαίσιο του προγράμματος Ευρατόμ, από εκείνο που ισχύει για το υπόλοιπο πρόγραμμα Ευρατόμ ή το πρόγραμμα-πλαίσιο της ΕΕ. Το εν λόγω ευνοϊκότερο καθεστώς παραχωρείται στα κράτη του ΕΟΧ-ΕΖΕΣ όσον αφορά τη συνδεσή τους με το πρόγραμμα πλαίσιο της ΕΕ βάσει της συμφωνίας για τον Ευρωπαϊκό Οικονομικό Χώρο. Η Ελβετία επέλεξε να μην καταστεί μέλος του Ευρωπαϊκού Οικονομικού Χώρου. Το καθεστώς που ισχύει για τη συμμετοχή της Ελβετίας στο πλαίσιο της συμφωνίας συνεργασίας στον τομέα της σύντηξης δεν αναθεωρήθηκε ποτέ επειδή η εν λόγω συμφωνία παρατάθηκε σιωπηρώς για τα μεταγενέστερα προγράμματα πλαίσια της Ευρατόμ. Οι όροι και οι προϋποθέσεις της σύνδεσης της Ελβετίας βάσει της συμφωνίας συνεργασίας στον τομέα της σύντηξης θα πρέπει να αποτελέσουν αντικείμενο νέων διαπραγματεύσεων.

               Ως εκ τούτου, για λόγους σαφήνειας και απλούστευσης, ενδείκνυται η κανονιστική ρύθμιση της σύνδεσης της Ελβετίας με τα προγράμματα πλαίσια της ΕΕ και της Ευρατόμ και το έργο ITER σε ενιαία, λεπτομερή συμφωνία.

               Εκτός από τη θέσπιση ενιαίου καθεστώτος/μηχανισμού για τον υπολογισμό την οικονομικής συμμετοχής στα προγράμματα και το ITER, οι διαπραγματεύσεις για τη νέα συμφωνία παρέχουν τη δυνατότητα θέσπισης νέου μηχανισμού που θα επιτρέπει την αναθεώρηση μετά από τριετή εφαρμογή της συμφωνίας, συμπεριλαμβανομένης της επαναξιολόγησης της οικονομικής συμμετοχής στα προγράμματα. Στόχος είναι να συμπεριληφθεί στο μέλλον μια τέτοια ρήτρα αναθεώρησης για όλες τις τρίτες χώρες που συνδέονται με τα προγράμματα-πλαίσια.

               Η νέα συμφωνία δεν θα συναφθεί πριν την έγκριση του προγράμματος Ορίζων 2020, του προγράμματος έρευνας και εκπαίδευσης της Ευρατόμ με το οποίο συμπληρώνεται το πρόγραμμα Ορίζων 2020 και της απόφασης χρηματοδότησης του έργου ITER (2014-2020). Στη νέα συμφωνία θα πρέπει να προβλεφθεί η προσωρινή εφαρμογή της από την 1η Ιανουαρίου 2014.

               Ωστόσο, η υπογραφή της μελλοντικής συμφωνίας που θα προκύψει από τις συνομιλίες αυτές θα εξαρτηθεί από το ικανοποιητικό αποτέλεσμα των συνομιλιών που βρίσκονται σε εξέλιξη για διάφορα ζητήματα που εκκρεμούν όσον αφορά το σύνολο των σχέσεων μεταξύ ΕΕ και Ελβετίας, ιδίως από την υπογραφή από την Ελβετία της συμφωνίας συνεργασίας σχετικά με το παγκόσμιο δορυφορικό σύστημα πλοήγησης (GNSS). Επιπλέον, η νέα συμφωνία θα πρέπει να προβλέπει τον αυτόματο τερματισμό της σε περίπτωση τερματισμού της συμφωνίας μεταξύ ΕΕ και Ελβετίας για την ελεύθερη κυκλοφορία προσώπων και την έλλειψη της απαιτούμενης ελβετικής κοινοποίησης για την έναρξη ισχύος του πρωτοκόλλου επέκτασης της συμφωνίας μεταξύ ΕΕ και Ελβετίας για την ελεύθερη κυκλοφορία προσώπων στην Κροατία εντός εξαμήνου από την ολοκλήρωση των ελβετικών εσωτερικών διαδικασιών.

               Μολονότι υφίστανται και άλλα ζητήματα στις σχέσεις ΕΕ-Ελβετίας, ο αυτόματος τερματισμός συνδέεται με τη συμφωνία για την ελεύθερη κυκλοφορία προσώπων και το πρωτόκολλο επέκτασής της στην Κροατία, εφόσον η εν λόγω συμφωνία έχει την πλέον άμεση και βαθεία επίπτωση στις ζωές των πολιτών των κρατών μελών της ΕΕ.

               2.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

               Η σύσταση για απόφαση του Συμβουλίου βασίζεται στο άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης και στο άρθρο 101 της Συνθήκης Ευρατόμ.

               Βάσει των ανωτέρω, η Επιτροπή προτείνει στο Συμβούλιο να εξουσιοδοτήσει την Επιτροπή να διαπραγματευθεί, σύμφωνα με το άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης και σύμφωνα με το άρθρο 101 παράγραφος 2 της Συνθήκης Ευρατόμ, με την Ελβετική Συνομοσπονδία λεπτομερή συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και της Ελβετικής Συνομοσπονδίας, αφετέρου, για τη σύνδεση της Ελβετικής Συνομοσπονδίας με το πρόγραμμα πλαίσιο για την έρευνα και την καινοτομία Ορίζων 2020 (2014-2020) και με το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2014-2018) με το οποίο συμπληρώνεται το πρόγραμμα Ορίζων 2020, καθώς και για τη ρύθμιση της συμμετοχής της Ελβετίας στο έργο ITER κατά την περίοδο 2014-2020.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτείται η έναρξη διαπραγματεύσεων για λεπτομερή συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και της Ελβετικής Συνομοσπονδίας, αφετέρου, για τη σύνδεση της Ελβετικής Συνομοσπονδίας με το πρόγραμμα πλαίσιο για την έρευνα και την καινοτομία Ορίζων 2020 (2014-2020) και με το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2014-2018) με το οποίο συμπληρώνεται το πρόγραμμα Ορίζων 2020, καθώς και για τη ρύθμιση της συμμετοχής της Ελβετίας στο έργο ITER κατά την περίοδο 2014-2020

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 δέυτερη παράγραφος,

               Έχοντας υπόψη τη σύσταση της Επιτροπής.

               Εκτιμώντας ότι πρέπει να αρχίσουν διαπραγματεύσεις με στόχο τη σύναψη λεπτομερούς συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και της Ελβετικής Συνομοσπονδίας, αφετέρου, για τη σύνδεση της Ελβετικής Συνομοσπονδίας με το πρόγραμμα πλαίσιο για την έρευνα και την καινοτομία Ορίζων 2020 (2014-2020) και με το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2014-2018) με το οποίο συμπληρώνεται το πρόγραμμα Ορίζων 2020, καθώς και για τη ρύθμιση της συμμετοχής της Ελβετίας στο έργο ITER κατά την περίοδο 2014-2020.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Με την παρούσα εξουσιοδοτείται η Επιτροπή να διαπραγματευθεί εξ ονόματος της Ένωσης και της Ευρωπαϊκής Κοινότητας Ατομικής Ενέργειας λεπτομερή συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και της Ελβετικής Συνομοσπονδίας, αφετέρου, για τη σύνδεση της Ελβετικής Συνομοσπονδίας με το πρόγραμμα πλαίσιο για την έρευνα και την καινοτομία Ορίζων 2020 (2014-2020) και με το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2014-2018) με το οποίο συμπληρώνεται το πρόγραμμα Ορίζων 2020, καθώς και για τη ρύθμιση της συμμετοχής της Ελβετίας στο έργο ITER κατά την περίοδο 2014-2020.

               Άρθρο 2

               Οι οδηγίες διαπραγμάτευσης καθορίζονται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την [όνομα ειδικής επιτροπής που θα συμπληρωθεί από το Συμβούλιο] .

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

               ΠΑΡΑΡΤΗΜΑ

               ΟΔΗΓΙΕΣ ΔΙΑΠΡΑΓΜΑΤΕΥΣΗΣ
                  Συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και της Ελβετικής Συνομοσπονδίας, αφετέρου, για τη σύνδεση της Ελβετικής Συνομοσπονδίας με το πρόγραμμα πλαίσιο για την έρευνα και την καινοτομία Ορίζων 2020 (2014-2020) και με το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2014-2018) με το οποίο συμπληρώνεται το πρόγραμμα Ορίζων 2020, καθώς και για τη ρύθμιση της συμμετοχής της Ελβετίας στο έργο ITER κατά την περίοδο 2014-2020

               1.Η συμφωνία πρέπει να προβλέπει τη σύνδεση της Ελβετικής Συνομοσπονδίας με ολόκληρο το πρόγραμμα πλαίσιο για την έρευνα και την καινοτομία Ορίζων 2020 (2014-2020) και με ολόκληρο το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2014-2018) με το οποίο συμπληρώνεται το πρόγραμμα Ορίζων 2020 σύμφωνα με τον κανονισμό του Ευρωπαϊκού Κοινοβουλίου και του Συμβουλίου γα τον καθορισμό των κανόνων συμμετοχής και διάδοσης στο πρόγραμμα Ορίζων 2020 και στο πρόγραμμα πλαίσιο Ευρατόμ (2014-2018). Με τη συμφωνία πρέπει επίσης να ρυθμιστεί η συμμετοχή της Ελβετικής Συνομοσπονδίας στο έργο ITER κατά την περίοδο 2014-2020. Η νέα λεπτομερής συμφωνία θα πρέπει να διαδεχθεί και αντικαταστήσει τη συμφωνία συνεργασίας στον τομέα της σύντηξης του 1978.

               2.Προκειμένου να επιτραπεί η συμμετοχή της Ελβετικής Συνομοσπονδίας ως συνδεδεμένης χώρας, το ταχύτερο δυνατό, στο πρόγραμμα πλαίσιο της ΕΕ και σε ολόκληρο το πρόγραμμα πλαίσιο της Ευρατόμ καθώς και στο έργο ITER, στη συμφωνία πρέπει να προβλέπεται η προσωρινή εφαρμογή της από την 1η Ιανουαρίου 2014.

               3.Η Επιτροπή πρέπει να επιδώξει να συμπεριλάβει στη νέα συμφωνία ομοιόμορφους κανόνες εφαρμοστέους στον υπολογισμό της οικονομικής συμμετοχής της Ελβετίας στα προγράμματα της ΕΕ και της Ευρατόμ, καθώς και στο έργο ITER. Η νέα συμφωνία πρέπει να περιλαμβάνει ρήτρα για την αναθεώρηση της εφαρμογής της, που θα πρέπει να περιλαμβάνει επαναξιολόγηση της οικονομικής συμμετοχής της Ελβετίας στα προγράμματα.

               4.Η συμφωνία πρέπει να προβλέπει επαρκή προστασία των οικονομικών συμφερόντων της ΕΕ και της Ευρατόμ με την οποία να καλύπτονται η κοινοποίηση οικονομικών στοιχείων, οι έλεγχοι και οι επιτόπιες διοικητικές έρευνες καταπολέμησης της απάτης, η διοικητική συνδρομή και η ανάκτηση χρημάτων. Εφόσον κρίνεται αναγκαίο, η συμφωνία πρέπει να προβλέπει επίσης εξάλειψη των φραγμών όσον αφορά τη φορολογία και την κοινωνική ασφάλιση λόγω της διασυνοριακής συμμετοχής ερευνητών σε ερευνητικά έργα βάσει της συμφωνίας, ιδίως για το προσωπικό του Κοινού Κέντρου Ερευνών που υπάγεται στον κανονισμό υπηρεσιακής κατάστασης της Ευρωπαϊκής Ένωσης.

               5.Η συμφωνία πρέπει να προβλέπει τον αυτόματο τερματισμό της σε περίπτωση τερματισμού της συμφωνίας ΕΕ-Ελβετίας για την ελεύθερη κυκλοφορία προσώπων.

               6.Η συμφωνία πρέπει να παύσει να ισχύει σε περίπτωση έλλειψης της απαιτούμενης ελβετικής κοινοποίησης για την έναρξη ισχύος του πρωτοκόλλου επέκτασης της συμφωνίας με την Ελβετία για την ελεύθερη κυκλοφορία προσώπων στην Κροατία εντός εξαμήνου από την ολοκλήρωση των ελβετικών εσωτερικών διαδικασιών.

                     (1)

                        COM(2011)809/3.

                     (2)

                        COM(2011)812/3.

                     (3)

                        ΕΕ L 189 της 20.7.2007, σ. 26.

                     (4)

                        ΕΕ L 242 της 4.9.1978, σ. 2.

                     (5)

                        COM(2011)812/3.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.11.2017
            COM(2017) 656 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται η έναρξη διαπραγματεύσεων για την τροποποίηση της Διεθνούς Συμφωνίας του 1992 για τη ζάχαρη

               ΑΙΤΙΟΛΟΓΙΚΗ ΕΚΘΕΣΗ

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ένωσης, στο Διεθνές Συμβούλιο Ζάχαρης καθώς και στη διοικητική επιτροπή του Διεθνούς Οργανισμού Ζάχαρης (στο εξής «ISO»), καθώς και σε οποιοδήποτε άλλο ειδικό όργανο μπορεί να συσταθεί από τον ISO για την εξέταση πιθανών τροποποιήσεων στη Διεθνή Συμφωνία του 1992 για τη ζάχαρη στο πλαίσιο της σχεδιαζόμενης συζήτησης όσον αφορά την αναθεώρηση της διεθνούς συμφωνίας του 1992 για τη ζάχαρη (εφεξής «ISA»).

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Μεταρρύθμιση της Διεθνούς Συμφωνίας του 1992 για τη ζάχαρη

                  Η Ευρωπαϊκή Ένωση είναι συμβαλλόμενο μέρος της ISA
                     1
                  .

                  Η ISA αποσκοπεί στη διασφάλιση ενισχυμένης διεθνούς συνεργασίας σε ό,τι αφορά τη ζάχαρη και σε συναφή ζητήματα, στην παροχή ενός φόρουμ για διακυβερνητικές διαβουλεύσεις σχετικά με τη ζάχαρη και τους τρόπους βελτίωσης της παγκόσμιας οικονομίας σε σχέση με τη ζάχαρη, στη διευκόλυνση του εμπορίου μέσω της συλλογής και της παροχής πληροφοριών σχετικά με την παγκόσμια αγορά ζάχαρης και λοιπών γλυκαντικών ουσιών, καθώς και στην ενθάρρυνση της αύξησης της ζήτησης για ζάχαρη, ιδίως σε ό, τι αφορά τις μη παραδοσιακές χρήσεις. Η ISA άρχισε να ισχύει την 1η Ιανουαρίου 1993 για περίοδο τριών ετών έως τις 31 Δεκεμβρίου 1995. Έκτοτε παρατείνεται τακτικά για περαιτέρω περιόδους δύο ετών. Η ISA πρόκειται να παραταθεί με την απόφαση του Διεθνούς Συμβουλίου Ζάχαρης τον Νοέμβριο του 2017 και θα παραμείνει σε ισχύ έως τις 31 Δεκεμβρίου 2019
                     2
                  .

                  Σύμφωνα με το άρθρο 8 της ISA, το Διεθνές Συμβούλιο Ζάχαρης είναι το αρμόδιο όργανο για την εκτέλεση όλων των καθηκόντων που είναι απαραίτητα για την εφαρμογή των διατάξεων της ISA. Το άρθρο 13 της ISA ορίζει ότι όλες οι αποφάσεις του Διεθνούς Συμβουλίου Ζάχαρης λαμβάνονται, συναινετικά, κατ’αρχήν, εκτός εάν ορίζεται διαφορετικά βάσει της ISA. Ορίζει, επίσης, ότι, σε περίπτωση που δεν υπάρχει ομοφωνία, οι αποφάσεις λαμβάνονται με απλή πλειοψηφία, εκτός εάν η ISA προβλέπει ειδική ψηφοφορία.

                  Σύμφωνα με το άρθρο 25 της ISA, τα μέλη του ISO διαθέτουν 2000 ψήφους συνολικά. Κάθε μέλος του ISO διαθέτει ορισμένο αριθμό ψήφων που προσαρμόζονται κάθε χρόνο, βάσει προκαθορισμένων κριτηρίων στo πλαίσιο της ISA.

                  Η συμφωνία, και ιδίως η κατανομή των ψήφων μεταξύ των μελών, που καθορίζει επίσης τη συνεισφορά ενός μέλους, δεν αντανακλά πλέον την πραγματικότητα της παγκόσμιας αγοράς ζάχαρης. Σήμερα, η Ένωση είναι ο μεγαλύτερος χορηγός στον προϋπολογισμό του ISO σε σχέση με τα υπόλοιπα μέλη. Από το 2015, ο ISO έχει αρχίσει συζητήσεις σε επίπεδο ομάδας εργασίας όσον αφορά τις δυνατότητες επανεξέτασης του μηχανισμού κατανομής των ψήφων. Είναι απαραίτητο η ΕΕ να λάβει θέση σχετικά με την επανεξέταση της ISA σε περίπτωση που ο ISO λάβει ενεργά μέρος στις εν λόγω συζητήσεις και διαπραγματεύσεις.

                  Η μεταρρύθμιση του ISO με στόχο την περαιτέρω εναρμόνισή του με τις πρακτικές που προωθεί η Ένωση στο πλαίσιο άλλων διεθνών φορέων βασικών προϊόντων, καθώς και με τις εξελίξεις στην παγκόσμια αγορά ζάχαρης από το 1992, είναι σαφώς προς το συμφέρον της Ένωσης. Η παρούσα μεταρρύθμιση αναμένεται να οδηγήσει, τουλάχιστον, σε διαφάνεια όσον αφορά τις ευθύνες των μελών σχετικά με την ψηφοφορία καθώς και τις χρηματοδοτικές συνεισφορές τους. Η κατανομή των ψήφων στον ISO θα πρέπει να είναι μετρήσιμη βάσει δεικτών όπως το εμπόριο, η κατανάλωση, η παραγωγή και η ικανότητα πληρωμής. Ο τελευταίος δείκτης χρησιμοποιείται στα Ηνωμένα Έθνη ώστε να αναγνωριστεί η πτυχή της ανάπτυξης του τομέα της ζάχαρης. Η συνεκτίμηση αυτού του δείκτη, οδηγεί στο να κατανέμεται μεγαλύτερο μέρος των οικονομικών ευθυνών στα μέλη εκείνα που έχουν μεγαλύτερη ικανότητα να συμβάλλουν στον προϋπολογισμό του ISO.

                  Η Επιτροπή μπορεί να προωθήσει τις ως άνω πρακτικές στα λοιπά μέλη του ISO· το γεγονός ότι ο ISO είναι οργανισμός της ΕΕ που ακολουθεί συναινετική προσέγγιση , δεν του επιτρέπει να μεταρρυθμιστεί αφ’ εαυτού. Ως εκ τούτου, πρέπει να σταλεί σαφές μήνυμα από το σύνολο των μελών του ISO ότι η μεταρρύθμιση δεν είναι μόνον εφικτή αλλά και επιθυμητή. Κατά τις συνεδριάσεις του ISO, και σε διμερείς συνεδριάσεις με άλλα μέλη του, η Επιτροπή θα πρέπει να είναι σε θέση να αναλάβει την πρωτοβουλία να ξεκινήσει διαπραγματεύσεις για την τροποποίηση της ISA και να συνεργαστεί με άλλα μέλη σε περίπτωση που θα πρέπει να αναλάβουν ηγετικό ρόλο στις μεταρρυθμιστικές προτάσεις.

               •Συνοχή με υφιστάμενη πρακτική στο πλαίσιο διεθνών οργανισμών βασικών προϊόντων

                  Στο πλαίσιο διεθνών οργανισμών βασικών προϊόντων όπως το Διεθνές Συμβούλιο Σιτηρών (IGC) και το Διεθνές Συμβούλιο Ελαίας (ΔΣΕ), η Ένωση έχει διαπραγματευτεί την κατανομή των δικαιωμάτων ψήφου και σαφείς μηχανισμούς επικαιροποίησης σε ετήσια βάση, που αντανακλούν τη σχετική σημασία της Ένωσης στις αγορές σιτηρών καθώς και ελαιολάδου. Στο πλαίσιο του IGC, οι δείκτες είναι το εμπόριο, η κατανάλωση και η παραγωγή. Αυτό έρχεται σε αντίθεση με την πρακτική του ISO, δεδομένου ότι η συμφωνία του 1992 δεν προβλέπει προσαρμογές ανάλογα με την εξέλιξη της θέσης των μελών στη διεθνή οικονομία σε σχέση με τη ζάχαρη. Κάθε προσπάθεια για την τροποποίηση του προγράμματος της ISA θα πρέπει να έχει ως στόχο να προσαρμοστούν οι πρακτικές του ISO προς την ίδια κατεύθυνση με εκείνες που υφίστανται σε άλλους διεθνείς οργανισμούς βασικών προϊόντων. Επιπλέον, η κατανομή δικαιωμάτων ψήφου δεν μπορεί να υπολογιστεί εκ των προτέρων από τα μέλη, αλλά απορρέει, αντιθέτως, από έναν αδιαφανή υπολογισμό. Μολονότι αυτό αποτελούσε αποδεκτή πρακτική επί 25 έτη, δεν μπορεί πλέον να συνεχιστεί, δεδομένων των αλλαγών στην παγκόσμια οικονομία της ζάχαρης.

                  Οι αλλαγές αυτές σημειώνονται τη στιγμή που η Ένωση προβαίνει στη μεταρρύθμιση της πολιτικής της στον τομέα της ζάχαρης και που η κατάργηση των ποσοστώσεων παραγωγής ζάχαρης θα προσφέρει στους εξαγωγείς της Ένωσης μεγαλύτερη πρόσβαση στις παγκόσμιες αγορές ζάχαρης και θα συμβάλει στην άρση των περιορισμών στην παραγωγή ζάχαρης στην Ένωση.

               •Συνοχή με άλλες πολιτικές της Ένωσης

                  Η ζάχαρη είναι ένα ευαίσθητο προϊόν στο πλαίσιο της Κοινής Εμπορικής Πολιτικής της Ένωσης και της Κοινής Γεωργικής Πολιτικής. Στο πλαίσιο των διεθνών εμπορικών διαπραγματεύσεων της Ένωσης, η ζάχαρη διαδραματίζει καίριο ρόλο και, τόσο η παραγωγή όσο και το εμπόριο της ζάχαρης παρακολουθούνται προσεκτικά από την Επιτροπή. Η ζάχαρη αποτελεί επίσης σημαντικό βασικό προϊόν σε πολλές αναπτυσσόμενες χώρες και η αναπτυξιακή πτυχή της ζάχαρης είναι υψίστης σημασίας στο πλαίσιο της Κοινής Εμπορικής Πολιτικής. Ο ISO παρέχει μια ουδέτερη πλατφόρμα για τη συζήτηση θεμάτων που αφορούν τη ζάχαρη μεταξύ πολλών μελών του. Ταυτόχρονα, η παρακολούθηση των εξελίξεων στο πλαίσιο της παγκόσμιας αγοράς ζάχαρης παρουσιάζει ενδιαφέρον όσον αφορά τις δυνατότητες διαχείρισης της αγοράς στο πλαίσιο της κοινής γεωργικής πολιτικής.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               2.1.Νομική βάση

                  Το άρθρο 218 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έναρξη διαπραγματεύσεων και, ανάλογα με το αντικείμενο της σχεδιαζόμενης συμφωνίας, ορίζει τον διαπραγματευτή ή τον επικεφαλής της διαπραγματευτικής ομάδας της Ένωσης. Το άρθρο 218 παράγραφος 4 της ΣΛΕΕ προβλέπει ότι το Συμβούλιο μπορεί να απευθύνει οδηγίες στον διαπραγματευτή και να ορίσει ειδική επιτροπή, σε διαβούλευση με την οποία πρέπει να διεξάγονται οι διαπραγματεύσεις.

               2.2.Εφαρμογή στην προκειμένη περίπτωση

                  Το Διεθνές Συμβούλιο Ζάχαρης είναι όργανο που συστάθηκε με τη συμφωνία ISA. Βάσει του άρθρου 44 της ISA, το Διεθνές Συμβούλιο Ζάχαρης μπορεί, με ειδική ψηφοφορία, να συστήσει στα μέλη του ISO τροποποίηση της συμφωνίας. Σε περίπτωση που δεν επιτευχθεί ειδική πλειοψηφία ώστε να διεξαχθεί ειδική ψηφοφορία, δεν μπορεί να υποβληθεί πρόταση για τροποποίηση της ISA. H ISA δεν προβλέπει άλλους τρόπους για την κίνηση διαδικασίας τροποποίησης. Κατά συνέπεια, η μόνη εναλλακτική λύση για τα μέλη του ISO, τα οποία δεν συμφωνούν με τη διατήρηση της ισχύουσας κατάστασης, είναι να μην συμφωνήσουν να παραταθεί η ISA για άλλη μια διετή περίοδο, κάτι το οποίο θα ισοδυναμούσε με αποχώρηση από τον ISO.

                  Η προβλεπόμενη πράξη σε σχέση με την οποία εγκρίνεται η θέση εξ ονόματος της Ένωσης μπορεί να έχει ως αποτέλεσμα την τροποποίηση του θεσμικού πλαισίου της συμφωνίας.

                  Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 3 και 218 παράγραφος 4 της ΣΛΕΕ.

               2.4.Συμπέρασμα

                  Η νομική βάση της προτεινόμενης απόφασης πρέπει να είναι το άρθρο 218 παράγραφοι 3 και 4 της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

                  Η Ένωση είναι συμβαλλόμενο μέρος της ISA και εκπροσωπείται από την Επιτροπή στο Συμβούλιο του ISO. Τα κράτη μέλη δεν αποτελούν ξεχωριστό μέρος της ISA. Η διαπραγμάτευση της ΕΕ σχετικά με κάθε ενδεχόμενη τροποποίηση της ISA εμπίπτει στην αποκλειστική αρμοδιότητα της Ένωσης.

               •Αναλογικότητα

                  Η τροποποίηση της ISA προκειμένου να επιτευχθεί κατανομή ψήφων που να αντιπροσωπεύει τη σχετική σημασία των μελών του ISO στην παγκόσμια οικονομία της ζάχαρης είναι προς το συμφέρον της Ένωσης και πρέπει να προτιμηθεί σε σχέση με την ακύρωση της συμμετοχής της Ένωσης στον ISO. Επί του παρόντος, η συμμετοχή της ΕΕ στον ISO είναι επωφελής τόσο για την Ένωση όσο και για τα λοιπά κράτη μέλη του ISO. Ωστόσο, δεδομένου ότι οι μεταβολές της σχετικής σημασίας της ΕΕ δεν έχουν μεταφραστεί σε λιγότερες ψήφους και, κατά συνέπεια, σε μειωμένες οικονομικές συνεισφορές, η συμμετοχή αυτή έχει υψηλό κόστος. Η αύξηση της παρουσίας άλλων μελών του ISO στις παγκόσμιες αγορές ζάχαρης δεν είχε ως συνακόλουθο αποτέλεσμα την αντίστοιχη αύξηση της συνεισφοράς τους.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

                  Η Ένωση είναι μέλος του ISO και η συμμετοχή της στον εν λόγω οργανισμό στηρίζεται από τον τομέα της ζάχαρης στην ΕΕ καθώς και από τα περισσότερα κράτη μέλη από το 1992. Δεν κρίνεται αναγκαίο να προβούν τα ενδιαφερόμενα μέρη σε διαβούλευση σχετικά με μια διαδικασία η οποία αποβλέπει απλώς στη συνέχιση της συμμετοχής της Ένωσης στον ISO, έστω και βάσει ενός συνόλου κανόνων που είναι σύμφωνοι με εκείνους άλλων διεθνών οργανισμών βασικών προϊόντων, των οποίων η ΕΕ είναι συμβαλλόμενο μέρος. Τέλος, η μειωμένη σχετική βαρύτητα της ΕΕ στην παγκόσμια αγορά ζάχαρης αναμένεται να οδηγήσει επίσης σε ελαφρά μείωση των συνεισφορών στον ISO. Σύμφωνα με τους ισχύοντες κανόνες, η ΕΕ θα πρέπει να συνεισφέρει με μερίδιο μεγαλύτερο από αυτό που της αναλογεί, ενώ άλλα μέλη του ISO δεν συνεισφέρουν ή δεν συνεισφέρουν εμπρόθεσμα.

               •Εκτίμηση των επιπτώσεων

                  Η πλήρης εκτίμηση των επιπτώσεων δεν είναι απαραίτητη, δεδομένου ότι το μέτρο δεν αναμένεται να έχει σημαντικές οικονομικές, περιβαλλοντικές ή κοινωνικές επιπτώσεις. Η επιτυχής τροποποίηση της ISA θα μπορούσε, τηρουμένων των αναλογιών, να οδηγήσει στη μείωση της χρηματοδοτικής συνεισφοράς της ΕΕ στον ISO. Ταυτόχρονα, μια πιο διαφανής και δίκαιη κατανομή των ψήφων μπορεί ακόμη και να συμβάλει στην προσέλκυση νέων μελών στον ISO, γεγονός που θα οδηγούσε σε περαιτέρω μείωση του κόστους.

                  Αν και μια δίκαιη και ισότιμη συνεισφορά της ΕΕ στον προϋπολογισμό του ISO αποτελεί, βεβαίως, τον κύριο λόγο για την ανάγκη να τροποποιηθεί η συμφωνία, υπάρχουν, πλην των δημοσιονομικών, και άλλοι λόγοι για τους οποίους απαιτείται μεταρρύθμιση. Η ανάγκη τα μέλη του ISO να συνεισφέρουν στον προϋπολογισμό διοικητικής διαχείρισης του ISO ανάλογα με τη βαρύτητά τους αποτελεί καίριο σημείο εκκίνησης για τον εκσυγχρονισμό του ISO και θα πρέπει επίσης να οδηγήσει στην πιο ενεργό συμμετοχή των μελών στον ISO .

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η έναρξη των διαπραγματεύσεων θεωρείται ότι δεν θα έχει δημοσιονομικές επιπτώσεις.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία επιτρέπεται η έναρξη διαπραγματεύσεων για την τροποποίηση της Διεθνούς Συμφωνίας του 1992 για τη ζάχαρη

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218, παράγραφοι  3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Ένωση είναι συμβαλλόμενο μέρος της διεθνούς συμφωνίας του 1992 για τη ζάχαρη
                  3
                (εφεξής «ISA») και μέλος του Διεθνούς Οργανισμού Ζάχαρης (εφεξής «ISO»).

               (2)Από το 1995 η Ένωση ενέκρινε την παράταση της ISA για διετείς περιόδους. Η Επιτροπή πρότεινε στο Συμβούλιο να εξουσιοδοτήσει την Επιτροπή να λάβει θέση υπέρ της παράτασης της ISA για περαιτέρω διάστημα δύο ετών, που λήγει στις 31 Δεκεμβρίου 2019.

               (3)Σύμφωνα με το άρθρο 8 της ISA, το Διεθνές Συμβούλιο Ζάχαρης είναι το αρμόδιο όργανο για την εκτέλεση όλων των καθηκόντων που είναι απαραίτητα για την εφαρμογή των διατάξεων της ISA. Το άρθρο 13 της ISA ορίζει ότι όλες οι αποφάσεις του Διεθνούς Συμβουλίου Ζάχαρης λαμβάνονται, συναινετικά, κατ’αρχήν, εκτός εάν ορίζεται διαφορετικά βάσει της ISA. Ορίζει, επίσης, ότι, σε περίπτωση που δεν υπάρχει ομοφωνία, οι αποφάσεις λαμβάνονται με απλή πλειοψηφία, εκτός εάν η ISA προβλέπει ειδική ψηφοφορία.

               (4)Σύμφωνα με το άρθρο 25 της ISA, τα μέλη του ISO διαθέτουν 2000 ψήφους συνολικά. Κάθε μέλος του ISO διαθέτει ορισμένο αριθμό ψήφων που προσαρμόζονται κάθε χρόνο, βάσει προκαθορισμένων κριτηρίων στo πλαίσιο της ISA.

               (5)Είναι προς το συμφέρον της ΕΕ να συμμετέχει σε μια διεθνή συμφωνία για τη ζάχαρη, λαμβάνοντας υπόψη τη σημασία του τομέα αυτού για ορισμένα κράτη μέλη καθώς και για την οικονομία στον ευρωπαϊκό τομέα της ζάχαρης.

               (6)Ωστόσο, το θεσμικό πλαίσιο της ISA και ιδίως η κατανομή των ψήφων μεταξύ των μελών, που προσδιορίζει επίσης τη χρηματοδοτική συνεισφορά των μελών στο ΙSO, δεν αντανακλούν πλέον την πραγματικότητα της παγκόσμιας αγοράς ζάχαρης.

               (7)Στο πλαίσιο των κανόνων της ISA για τις χρηματοδοτικές συνεισφορές προς τον ISO, το μερίδιο της Ένωσης παρέμεινε στο ίδιο επίπεδο από το 1992 μολονότι η παγκόσμια αγορά ζάχαρης, και ιδίως η σχετική θέση της Ένωσης σε αυτή, έχουν αλλάξει σημαντικά έκτοτε. Ως εκ τούτου, η Ένωση επωμίζεται τα τελευταία έτη στον ISO δυσανάλογα μεγάλο μερίδιο των δημοσιονομικών δαπανών και των ευθυνών που αυτές συνεπάγονται.

               (8)Οι κανόνες της ISA σχετικά με τη χρηματοοικονομική συνεισφορά μπορούν να τροποποιηθούν σύμφωνα με τη διαδικασία που προβλέπεται στο άρθρο 44 της ISA. Βάσει του εν λόγω άρθρου το Διεθνές Συμβούλιο της Ζάχαρης μπορεί, με ειδική ψηφοφορία, να συστήσει στα μέλη του ISO τροποποίηση της ISA. Η Ένωση, ως μέλος του Διεθνούς Συμβουλίου Ζάχαρης σύμφωνα με το άρθρο 7 της ISA, θα πρέπει να έχει τη δυνατότητα να δρομολογήσει διαπραγματεύσεις με σκοπό την τροποποίηση του θεσμικού πλαισίου της ISA και να συμμετάσχει σε αυτές.

               (9)Ως εκ τούτου, είναι σκόπιμο να εξουσιοδοτηθεί η Επιτροπή να ξεκινήσει διαπραγματεύσεις στο πλαίσιο του Διεθνούς Συμβουλίου Ζάχαρης για την τροποποίηση της ISA, να οριστούν διαπραγματευτικές οδηγίες και  ειδική επιτροπή την οποία να συμβουλεύεται η Επιτροπή κατά τη διεξαγωγή των διαπραγματεύσεων,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευθεί, εξ ονόματος της Ένωσης, τροποποιήσεις στη Διεθνή Συμφωνία του 1992 για τη ζάχαρη.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση ισχύει έως τις 31 Δεκεμβρίου 2019.

               Άρθρο 5

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  Απόφαση του Συμβουλίου (92/580/ΕΟΚ) της 13/11/1992· ΕΕ L 379 της 23/12/1992, σ. 15.

                     (2)
                  Απόφαση xxxx του Συμβουλίου (παραπομπή στην πρόταση της Επιτροπής για απόφαση του Συμβουλίου)

                     (3)
                  Απόφαση του Συμβουλίου της 13ης Νοεμβρίου 1992  για την υπογραφή και τη σύναψη της διεθνούς συμφωνίας του 1992 για τη ζάχαρη (ΕΕ L 379, της 23.12.1992, σ. 15).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,9.11.2017
            COM(2017) 656 final
            ΠΑΡΑΡΤΗΜΑ
            της
            Απόφασης του Συμβουλίου
            με την οποία επιτρέπεται η έναρξη διαπραγματεύσεων για την τροποποίηση της Διεθνούς Συμφωνίας του 1992 για τη ζάχαρη

               ΠΑΡΑΡΤΗΜΑ

               Οδηγίες για τη διαπραγμάτευση τροποποιήσεων της διεθνούς συμφωνίας του 1992 για τη ζάχαρη

               Η Επιτροπή μπορεί να αρχίσει διαπραγματεύσεις με τα άλλα συμβαλλόμενα μέρη της διεθνούς συμφωνίας του 1992 για τη ζάχαρη, (εφεξής «ISA») στο Διεθνές Συμβούλιο Ζάχαρης με στόχο τον εκσυγχρονισμό της ISA, λαμβάνοντας υπόψη τις εξελίξεις στην παγκόσμια αγορά ζάχαρης και την αντιμετώπιση των υφιστάμενων διαφορών μεταξύ της επιρροής και των χρηματοδοτικών συνεισφορών των μελών του Διεθνούς Οργανισμού Ζάχαρης, αφενός, και της σχετικής θέσης τους στην παγκόσμια αγορά ζάχαρης, αφετέρου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.11.2017
            COM(2017) 803 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία διαπιστώνεται ότι δεν έχουν ληφθεί αποτελεσματικά μέτρα από τη Ρουμανία σε εφαρμογή της σύστασης του Συμβουλίου της 16ης Ιουνίου 2017

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία διαπιστώνεται ότι δεν έχουν ληφθεί αποτελεσματικά μέτρα από τη Ρουμανία σε εφαρμογή της σύστασης του Συμβουλίου της 16ης Ιουνίου 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου
                  1
               , και ιδίως το άρθρο 10 παράγραφος 2 τέταρτο εδάφιο,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 16 Ιουνίου 2017 το Συμβούλιο αποφάσισε, σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης (εφεξής «ΣΛΕΕ»), ότι στη Ρουμανία υπάρχει σημαντική παρατηρηθείσα απόκλιση από την πορεία προσαρμογής προς τον μεσοπρόθεσμο δημοσιονομικό στόχο

               (2)Λόγω της διασπιστωθείσας σημαντικής απόκλισης, στις 16 Ιουνίου 2017 το Συμβούλιο εξέδωσε σύσταση να λάβει η Ρουμανία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  2
                δεν θα υπερβεί το 3,3% το 2017, ποσοστό που αντιστοιχεί σε ετήσια διαρθρωτική προσαρμογή ύψους 0,5% του ΑΕΠ. Συνέστησε στη Ρουμανία να χρησιμοποιήσει όλα τα έκτακτα έσοδα για τη μείωση του ελλείμματος, ενώ τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Οκτωβρίου 2017 για να υποβάλει η Ρουμανία έκθεση σχετικά με τα μέτρα τα οποία έλαβε σε εφαρμογή της σύστασης.

               (3)Στις 26 και 27 Σεπτεμβρίου 2017 η Επιτροπή ανέλαβε αποστολή ενισχυμένης εποπτείας στη Ρουμανία για τους σκοπούς της επιτόπιας παρακολούθησης σύμφωνα με το άρθρο 11 παράγραφος 2 του κανονισμού (ΕΚ) αριθ. 1466/97 του Συμβουλίου. Η Επιτροπή, αφού διαβίβασε τα προσωρινά πορίσματά της στις ρουμανικές αρχές για να διατυπώσουν παρατηρήσεις, υπέβαλε έκθεση με τα πορίσματά της στο Συμβούλιο στις 24 Οκτωβρίου 2017. Στη συνέχεια τα εν λόγω πορίσματα δημοσιοποιήθηκαν. Στην έκθεση της Επιτροπής διαπιστώνεται ότι οι ρουμανικές αρχές δεν προτίθενται να λάβουν μέτρα σύμφωνα με τη σύσταση του Συμβουλίου της 16ης Ιουνίου 2017. Οι αρχές ανέφεραν ότι ο στόχος τους για το 2017 παραμένει ονομαστικό έλλειμμα 3% του ΑΕΠ. Δεδομένου του θετικού και αυξανόμενου κενού παραγωγής, αυτό θα ισοδυναμούσε με επιδείνωση του διαρθρωτικού ελλείμματος το 2017, αντίθετα με τη σύσταση του Συμβουλίου. Αυτό αντικατοπτρίζει μια ξεκάθαρα επεκτατική δημοσιονομική πολιτική.

               (4)Στις 13 Οκτωβρίου 2017 οι ρουμανικές αρχές υπέβαλαν έκθεση σχετικά με τα μέτρα που έλαβαν σε εφαρμογή της σύστασης του Συμβουλίου της 16ης Ιουνίου 2017. Στην έκθεση οι αρχές επανέλαβαν ότι ο στόχος τους για το 2017 παραμένει ονομαστικό έλλειμμα 3% του ΑΕΠ. Το μόνο μέτρο που απαριθμείται στην έκθεση και έχει σημαντικό δημοσιονομικό αντίκτυπο το 2017 είναι η αύξηση των ειδικών φόρων κατανάλωσης για τα ενεργειακά προϊόντα στα επίπεδα του 2016 (δηλαδή ανατροπή της μείωσης των ειδικών φόρων κατανάλωσης που είχε εγκριθεί στο παρελθόν και άρχισε να ισχύει τον Ιανουάριο του 2017). Συνεπώς, ο δημοσιονομικός αντίκτυπος υπολείπεται σημαντικά της απαίτησης που αναφέρεται στη σύσταση του Συμβουλίου.

               (5)Με βάση τις φθινοπωρινές προβλέψεις του 2017 της Επιτροπής, το διαρθρωτικό ισοζύγιο προβλέπεται να επιδεινωθεί κατά 1,1 % του ΑΕΠ, οδηγώντας σε έλλειμμα ύψους 3,3 % του ΑΕΠ το 2017. Αυτό είναι το αντίθετο της διαρθρωτικής βελτίωσης ύψους 0,5% του ΑΕΠ που είχε συσταθεί για το 2016. Η αντίστοιχη αύξηση των καθαρών πρωτογενών δημόσιων δαπανών ανήλθε στο 4,9%, πολύ πάνω από την τιμή αναφοράς για τις δαπάνες του 3,3%. Η επιδείνωση σε σύγκριση με το 2016 οφείλεται στη μείωση των έμμεσων φόρων, ιδίως του ΦΠΑ και των ειδικών φόρων κατανάλωσης, που τέθηκε σε ισχύ στις αρχές του έτους και στις αυξήσεις των μισθών στον δημόσιο τομέα και των κοινωνικών πλεονεκτημάτων που θεσπίστηκαν κατά τη διάρκεια του έτους. Από την έκδοση της σύστασης του Συμβουλίου της 16ης Ιουνίου 2017, η αύξηση των ειδικών φόρων κατανάλωσης για τα ενεργειακά προϊόντα στα επίπεδα του 2016, καθώς και η μείωση των δημοσίων επενδύσεων στη διόρθωση του προϋπολογισμού του Σεπτεμβρίου είχαν θετικό αντίκτυπο στο δημόσιο έλλειμμα, παρά το γεγονός ότι το αποτέλεσμά τους αντισταθμίστηκε σε μεγάλο βαθμό από τις αυξήσεις των μισθών στον δημόσιο τομέα, οι οποίες περιλαμβάνονταν επίσης στη διόρθωση του προϋπολογισμού.

               (6)Συνάγεται το συμπέρασμα ότι η ανταπόκριση της Ρουμανίας στη σύσταση του Συμβουλίου της 16ης Ιουνίου 2017 ήταν ανεπαρκής. Η δημοσιονομική προσπάθεια υπολείπεται της ετήσιας διαρθρωτικής προσαρμογής 0,5% του ΑΕΠ για το 2017, το οποίο αντιστοιχεί σε ονομαστικό ρυθμό αύξησης των καθαρών πρωτογενών κρατικών δαπανών που δεν υπερβαίνει το 3.3% το 2017,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Ρουμανία δεν έλαβε αποτελεσματικά μέτρα σε εφαρμογή της σύστασης του Συμβουλίου της 16ης Ιουνίου 2017.

               Άρθρο 2

               Η παρούσα απόφαση απευθύνεται στη Ρουμανία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        Οι καθαρές κρατικές δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.1.2019
            COM(2019) 15 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            που επιτρέπει την έναρξη διαπραγματεύσεων για συμφωνία με τις Ηνωμένες Πολιτείες της Αμερικής σχετικά με την εκτίμηση της συμμόρφωσης

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΣΥΣΤΑΣΗΣ

               •Αιτιολόγηση και στόχοι της σύστασης

               Στις 25 Ιουλίου 2018 ο Πρόεδρος της Ευρωπαϊκής Επιτροπής και ο Πρόεδρος των Ηνωμένων Πολιτειών της Αμερικής κατέληξαν σε συμφωνία για τη δρομολόγηση μιας νέας φάσης στις εμπορικές σχέσεις μεταξύ των Ηνωμένων Πολιτειών και της Ευρωπαϊκής Ένωσης, με σκοπό να διευκολυνθεί το εμπόριο και να αποφευχθεί η κλιμάκωση των εμπορικών εντάσεων. Η κοινή δήλωση προέβλεπε τη συγκρότηση εκτελεστικής ομάδας εργασίας, η οποία θα εξετάσει, μεταξύ άλλων, μέτρα με τα οποία θα μειωθούν τα διοικητικά εμπόδια και οι δαπάνες, ενώ παράλληλα θα διαφυλάσσεται το υψηλό επίπεδο προστασίας και από τις δύο πλευρές.

               Η παρούσα σύσταση για την έναρξη διαπραγματεύσεων με τις Ηνωμένες Πολιτείες αποτελεί μέρος μιας ευρύτερης δέσμης ενεργειών που αποσκοπούν στη βελτίωση της συνεργασίας μεταξύ της Ευρωπαϊκής Ένωσης και των Ηνωμένων Πολιτειών σε ρυθμιστικά θέματα και όσον αφορά τη χρήση προτύπων προς υποστήριξη των κανονισμών. Η σύσταση προβλέπει σχέδιο οδηγιών διαπραγμάτευσης για τη διευκόλυνση του εμπορίου και, κατά συνέπεια, για την αύξηση των εμπορικών ροών στον τομέα των βιομηχανικών προϊόντων μεταξύ της Ευρωπαϊκής Ένωσης και των Ηνωμένων Πολιτειών, μέσω της μείωσης του κόστους για την εκτίμηση της συμμόρφωσης, κατά τρόπο αμοιβαίο και ισορροπημένο.

               Η ΕΕ και οι ΗΠΑ είναι οι μεγαλύτερες και πιο ολοκληρωμένες οικονομίες στον κόσμο, με μακρά κοινή ιστορία εμπορίου και παρεμφερές ποσοστό οικονομικής ανάπτυξης. Οι ΗΠΑ είναι ο κυριότερος εξαγωγικός προορισμός των βιομηχανικών προϊόντων της ΕΕ και ο δεύτερος μεγαλύτερος εξαγωγέας βιομηχανικών προϊόντων στην ΕΕ (μετά την Κίνα). Το 2017 οι εμπορευματικές συναλλαγές ΕΕ-ΗΠΑ ανήλθαν σε 633 δισ. EUR και αφορούσαν κυρίως βιομηχανικά προϊόντα (αξίας 598 δισ. EUR, εκ των οποίων το μεγαλύτερο μέρος αφορά το εμπόριο μηχανημάτων και εξοπλισμού αξίας 166 δισ. EUR). Περίπου 4,7 εκατομμύρια θέσεις εργασίας στην ΕΕ συνδέονται με την παραγωγή για εξαγωγές προς τις ΗΠΑ. Τα βιομηχανικά προϊόντα αντιπροσωπεύουν το μεγαλύτερο μέρος των εμπορευματικών συναλλαγών μας με τις ΗΠΑ (94 % των εξαγωγών της ΕΕ και 95 % των εισαγωγών). Οι εμπορευματικές συναλλαγές μεταξύ ΕΕ και ΗΠΑ αυξάνονται σταθερά τα τελευταία 10 έτη. Υπό το πρίσμα αυτών των σημαντικών εμπορικών ροών, οι οικονομικοί παράγοντες και στις δύο πλευρές του Ατλαντικού πρόκειται να ωφεληθούν σημαντικά από την κατάργηση της επικάλυψης των δοκιμών, των επιθεωρήσεων και των απαιτήσεων πιστοποίησης, καθώς μειώνεται το κόστος που βαρύνει τις εταιρείες των δύο πλευρών για την πρόσβαση στην αγορά του εταίρου.

               Η Ευρωπαϊκή Ένωση και οι Ηνωμένες Πολιτείες έχουν τις αντίστοιχες πρακτικές τους όσον αφορά την εκτίμηση της συμμόρφωσης, ώστε να εξασφαλίζεται ότι οι παραγωγοί μπορούν να διαθέσουν ένα προϊόν στην αγορά μόνον όταν αυτό πληροί όλες τις ισχύουσες απαιτήσεις που διασφαλίζουν ότι τα μη ασφαλή ή άλλως μη συμμορφούμενα προϊόντα δεν έχουν πρόσβαση στην αντίστοιχη αγορά. Μεταξύ των απαιτήσεων αυτών συγκαταλέγονται οι δοκιμές, οι επιθεωρήσεις και η πιστοποίηση. Οι διαφορετικές προσεγγίσεις όσον αφορά την εκτίμηση της συμμόρφωσης μπορεί να οδηγήσει σε πρόσθετες δαπάνες, καθώς και σε χρονοβόρες και πολύπλοκες διοικητικές διαδικασίες, χωρίς να βελτιώνεται απαραίτητα η ασφάλεια των προϊόντων. Στην περίπτωση υποχρεωτικής εκτίμησης της συμμόρφωσης από τρίτο μέρος (περίπου το 70 % των περιπτώσεων στις Ηνωμένες Πολιτείες), η παραχώρηση της δυνατότητας στους εξαγωγείς να ζητούν πιστοποίηση στη χώρα εξαγωγής των προϊόντων ώστε να αποδεικνύεται η συμμόρφωση με τους ισχύοντες κανόνες στη χώρα εισαγωγής μπορεί να διευκολύνει το εμπόριο. Η δυνατότητα αυτή υπάρχει μόνο για ορισμένους τομείς στο πλαίσιο της ισχύουσας συμφωνίας αμοιβαίας αναγνώρισης που έχουν συνάψει η ΕΕ και οι ΗΠΑ στις 1998, η οποία δεν λειτουργεί σωστά για όλους του τομείς που καλύπτονται από αυτήν. Ως εκ τούτου, οι δαπάνες για την εκτίμηση της συμμόρφωσης μπορεί να είναι σημαντικές για τις ενωσιακές εξαγωγές, ιδίως σε βασικούς τομείς όπως τα μηχανήματα και ο εξοπλισμός.

               Η μείωση των δαπανών για την εκτίμηση της συμμόρφωσης μπορεί να αποφέρει σημαντικά οικονομικά οφέλη, ιδιαίτερα για τις μικρές και μεσαίες επιχειρήσεις (ΜΜΕ) που επηρεάζονται δυσανάλογα από αυτές. Δεδομένου του μεγέθους τους, είναι συχνά πολύ δυσκολότερο για τις ΜΜΕ να αντιμετωπίσουν τους εμπορικούς φραγμούς σε σχέση με τις μεγαλύτερες εταιρείες. Συχνά δεν διαθέτουν την ικανότητα ή/και τους πόρους για να αντιμετωπίσουν τις διαφορές όσον αφορά τις απαιτήσεις των προϊόντων και τις ισχύουσες διαδικασίες εκτίμησης της συμμόρφωσης, και δυσκολεύονται να βρουν τις σχετικές πληροφορίες. Επομένως, η μείωση του αριθμού των εμποδίων όσον αφορά την εκτίμηση της συμμόρφωσης θα μπορούσε να αποβεί ιδιαίτερα επωφελής για τις εξαγωγικές ΜΜΕ στους μεταποιητικούς κλάδους παραγωγής. Πιθανώς θα ωφεληθούν σε μεγαλύτερο βαθμό από τη μείωση του κόστους των συναλλαγών. Μερικές φορές, αυτή η μείωση του κόστους των συναλλαγών μπορεί να κάνει τη διαφορά στην απόφαση μιας ΜΜΕ για το αν θα προβεί σε εξαγωγές ή όχι.

                  Για να διευκολυνθεί η αποδοχή των αποτελεσμάτων της εκτίμησης της συμμόρφωσης απαιτείται διεθνής συμφωνία, η οποία να δίνει τη δυνατότητα στους φορείς εκτίμησης της συμμόρφωσης που δεν είναι εγκατεστημένοι στο έδαφος της ΕΕ να πιστοποιούν —αφού εκπληρώσουν τις σχετικές απαιτήσεις— τη συμμόρφωση των προϊόντων με την ενωσιακή νομοθεσία. Συνεπώς, η παρούσα σύσταση προτείνει την έναρξη διαπραγματεύσεων με τις ΗΠΑ με στόχο τη μείωση του κόστους εκτίμησης της συμμόρφωσης για τους οικονομικούς φορείς και στις δύο πλευρές του Ατλαντικού, μέσω της συμφωνίας για αποδοχή των αποτελεσμάτων της εκτίμησης της συμμόρφωσης που διενεργείται από φορείς εκτίμησης της συμμόρφωσης οι οποίοι είναι εγκατεστημένοι στο έδαφος του εξάγοντος Μέρους στο έδαφος του εισάγοντος Μέρους, σύμφωνα με τις τεχνικές απαιτήσεις του δεύτερου.

               •Συνέπεια με τις ισχύουσες διατάξεις στον τομέα πολιτικής

                  Το πεδίο εφαρμογής της παρούσας σύστασης περιορίζεται στην εφαρμογή εκείνου του σκέλους της κοινής δήλωσης της 25ης Ιουλίου 2018 που αφορά τη βελτίωση των εμπορευματικών συναλλαγών μέσω της διευκόλυνσης της αποδοχής των αποτελεσμάτων της εκτίμησης της συμμόρφωσης, με την παράλληλη εξασφάλιση ότι διαφυλάσσεται πλήρως το υψηλό επίπεδο προστασίας. Ο στόχος είναι να διευκολυνθούν οι συναλλαγές και να αποκλιμακωθούν οι εμπορικές εντάσεις μεταξύ της ΕΕ και των ΗΠΑ· ο στόχος αυτός συνάδει πλήρως με τη Συνθήκη για την Ευρωπαϊκή Ένωση (ΣΕΕ), η οποία κατοχυρώνει την προώθηση της ενσωμάτωσης όλων των χωρών στην παγκόσμια οικονομία, μεταξύ άλλων και μέσω της προοδευτικής κατάργησης των περιορισμών του διεθνούς εμπορίου
                     1
                  .

               •Συνέπεια με άλλες πολιτικές της Ένωσης

                  Η σύσταση συνάδει με άλλες πολιτικές της Ένωσης.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               Νομική βάση

                  Άρθρο 207 παράγραφος 3 και παράγραφος 4 πρώτο εδάφιο σε συνδυασμό με το άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               Επικουρικότητα (σε περίπτωση μη αποκλειστικής αρμοδιότητας)

                  Σύμφωνα με το άρθρο 5 παράγραφος 3 της ΣΕΕ, η αρχή της επικουρικότητας δεν εφαρμόζεται στους τομείς που υπάγονται στην αποκλειστική αρμοδιότητα της ΕΕ. Η κοινή εμπορική πολιτική συγκαταλέγεται στους τομείς αποκλειστικής αρμοδιότητας της Ένωσης, που απαριθμούνται στο άρθρο 3 της ΣΛΕΕ. Μεταξύ άλλων, σύμφωνα με το άρθρο 207 της ΣΛΕΕ, η εν λόγω πολιτική περιλαμβάνει τη διαπραγμάτευση εμπορικών συμφωνιών.

               Αναλογικότητα

                  Η σύσταση της Επιτροπής είναι σύμφωνη με την αρχή της αναλογικότητας και αναγκαία με γνώμονα τον στόχο μας για αποκλιμάκωση των εμπορικών εντάσεων με τις ΗΠΑ.

               Επιλογή της νομικής πράξης

                  Απόφαση του Συμβουλίου της Ευρωπαϊκής Ένωσης.

               2.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικειμένου

               •Διαβουλεύσεις με τα ενδιαφερόμενα μέρη

                  Από το 2012 έχουν πραγματοποιηθεί διάφορες διαβουλεύσεις με τα ενδιαφερόμενα μέρη, υπό τη μορφή ακροάσεων και συναντήσεων διαλόγου με την κοινωνία των πολιτών, για να εξεταστούν πιθανά οφέλη από τη στενότερη ρυθμιστική συνεργασία μεταξύ ΕΕ και ΗΠΑ. Αυτές οι διαβουλεύσεις προστίθενται στις δημόσιες συζητήσεις που πραγματοποιούνται στο Ευρωπαϊκό Κοινοβούλιο και στα κράτη μέλη, ή που διοργανώνονται από αυτά.

                  Στο πλαίσιο της παρούσας σύστασης, θα ξεκινήσει σύντομα νέος κύκλος διαβουλεύσεων με τα ενδιαφερόμενα μέρη, σχετικά με πιθανές πρωτοβουλίες ρυθμιστικής συνεργασίας με τις ΗΠΑ· για τον νέο αυτόν γύρο διαβουλεύσεων θα δημοσιευθεί χάρτης πορείας ο οποίος θα χαράσσει μια στρατηγική διαβούλευσης με τα ενδιαφερόμενα μέρη (με τη δυνατότητα γι’ αυτά να υποβάλουν τις παρατηρήσεις τους εντός περιόδου τεσσάρων εβδομάδων).

                  Τα αποτελέσματα των διαβουλεύσεων θα συνοψιστούν σε σύντομη συνοπτική έκθεση. Επίσης, η Επιτροπή θα διατυπώσει παρατηρήσεις επί των κυριότερων παρατηρήσεων των ενδιαφερόμενων μερών. Η διαβούλευση δεν θα περιορίζεται στο θέμα της εκτίμησης της συμμόρφωσης, αλλά θα επιδιώκει επίσης να προσδιορίσει και άλλες κοινές πρωτοβουλίες με τις ΗΠΑ, οι οποίες θα μπορούσαν να αποφέρουν σημαντικά οφέλη, ενώ παράλληλα διατηρούν —ή ακόμα και ενισχύουν— τα υφιστάμενα επίπεδα προστασίας.

               •Συλλογή και χρήση εμπειρογνωσίας

               Σε προηγούμενες δραστηριότητες διαβουλεύσεων, από το 2012 και εξής, είχε ήδη συγκεντρωθεί σημαντική εμπειρογνωσία σχετικά με τα πιθανά οφέλη από τη στενότερη συνεργασία ΕΕ-ΗΠΑ σε θέματα εκτιμήσεων της συμμόρφωσης (βλ. συνδέσμους και έγγραφα στον ακόλουθο ιστότοπο:

                  http://trade.ec.europa.eu/doclib/cfm/doclib_section.cfm?sec=146

               ). Ωστόσο, η εμπειρογνωσία θα επικαιροποιηθεί στο πλαίσιο της προαναφερθείσας νέας διαβούλευσης με τα ενδιαφερόμενα μέρη.

               •Εκτίμηση επιπτώσεων

               Λόγω της πολιτικής επιτακτικής ανάγκης να επιτευχθεί ταχεία πρόοδος με σκοπό τη μείωση των εμπορικών εντάσεων μεταξύ της ΕΕ και των ΗΠΑ, όπως αυτή διατυπώθηκε από την Πρόεδρο της Επιτροπής μετά τη συνάντησή του με τον Πρόεδρο των ΗΠΑ και εγκρίθηκε από το Ευρωπαϊκό Συμβούλιο στην άτυπη σύνοδό του της 16ης Μαΐου 2018 στη Σόφια, προτιμήθηκε μια πιο αναλογική προσέγγιση, με την οποία εξασφαλίζεται η συλλογή στοιχείων τεκμηρίωσης και η διαβούλευση με τα ενδιαφερόμενα μέρη, έναντι της τυπικής διαδικασίας εκτίμησης των επιπτώσεων. Αυτή η αναλογική προσέγγιση δικαιολογείται επίσης λόγω του ότι αναμένεται πως η νέα συμφωνία δεν θα έχει σημαντικές οικονομικές, κοινωνικές ή περιβαλλοντικές επιπτώσεις πέρα από τα οφέλη που θα προκύψουν από την απλούστευση της εκτίμησης της συμμόρφωσης για συγκεκριμένους τομείς προϊόντων.

               •Θεμελιώδη δικαιώματα

                  Η σύσταση συνάδει με τις Συνθήκες της ΕΕ και με τον Χάρτη των Θεμελιωδών Δικαιωμάτων της Ευρωπαϊκής Ένωσης.

               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η συμφωνία μεταξύ των Ηνωμένων Πολιτειών και της Ευρωπαϊκής Ένωσης σχετικά με την εκτίμηση της συμμόρφωσης δεν θα έχει αρνητικές επιπτώσεις στον προϋπολογισμό της ΕΕ. Έμμεσες θετικές συνέπειες μπορούν να αναμένονται από την αύξηση των εμπορικών ροών.

               4.ΛΟΙΠΑ ΣΤΟΙΧΕΙΑ

               •Διαδικαστικά θέματα

               Η Επιτροπή θα διαπραγματευθεί εξ ονόματος της ΕΕ. Σύμφωνα με το άρθρο 218 παράγραφος 4 της ΣΛΕΕ, προτείνεται το Συμβούλιο της Ευρωπαϊκής Ένωσης να ορίσει την επιτροπή εμπορικής πολιτικής ως την επιτροπή σε διαβούλευση με την οποία πρέπει να διεξαχθούν οι διαπραγματεύσεις.

               Το Ευρωπαϊκό Κοινοβούλιο θα ενημερώνεται σε όλα τα στάδια της διαδικασίας, σύμφωνα με το άρθρο 218 παράγραφος 10 της ΣΛΕΕ.

               Η Επιτροπή θα δημοσιοποιήσει την παρούσα σύσταση και το παράρτημά της αμέσως μετά την έγκρισή τους.

               Η Επιτροπή συνιστά οι οδηγίες διαπραγμάτευσης να δημοσιοποιηθούν αμέσως μετά την έγκρισή τους.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               που επιτρέπει την έναρξη διαπραγματεύσεων για συμφωνία με τις Ηνωμένες Πολιτείες της Αμερικής σχετικά με την εκτίμηση της συμμόρφωσης

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 και παράγραφος 4 πρώτο εδάφιο σε συνδυασμό με το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, με τις Ηνωμένες Πολιτείες της Αμερικής για συμφωνία σχετικά με την εκτίμηση της συμμόρφωσης.

               Άρθρο 2

               Οι διαπραγματεύσεις διεξάγονται βάσει των οδηγιών διαπραγμάτευσης του Συμβουλίου οι οποίες παρατίθενται στο παράρτημα.

               Άρθρο 3

               Η Επιτροπή διεξάγει διαπραγματεύσεις σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση και το παράρτημά της θα δημοσιοποιηθούν αμέσως μετά την έγκρισή τους.

               Άρθρο 5

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Άρθρο 21 παράγραφος 2 στοιχείο ε) της ΣΕΕ.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.1.2019
            COM(2019) 15 final
            ΠΑΡΑΡΤΗΜΑ
            της
            σύστασης για απόφαση του Συμβουλίου
            που επιτρέπει την έναρξη διαπραγματεύσεων για συμφωνία με τις Ηνωμένες Πολιτείες της Αμερικής σχετικά με την εκτίμηση της συμμόρφωσης

               ΠΑΡΑΡΤΗΜΑ

               ΟΔΗΓΙΕΣ ΓΙΑ ΤΗ ΔΙΑΠΡΑΓΜΑΤΕΥΣΗ ΣΥΜΦΩΝΙΑΣ ΜΕ ΤΙΣ ΗΝΩΜΕΝΕΣ ΠΟΛΙΤΕΙΕΣ ΑΜΕΡΙΚΗΣ ΣΧΕΤΙΚΑ ΜΕ ΤΗΝ ΕΚΤΙΜΗΣΗ ΤΗΣ ΣΥΜΜΟΡΦΩΣΗΣ

               Φύση και πεδίο εφαρμογής της συμφωνίας

               1.Η συμφωνία θα πρέπει να περιλαμβάνει αποκλειστικά διατάξεις σχετικά με την εκτίμηση της συμμόρφωσης μεταξύ των Μερών.

               2.Η συμφωνία θα πρέπει να συνάδει πλήρως με τους κανόνες και τις υποχρεώσεις του Παγκόσμιου Οργανισμού Εμπορίου (ΠΟΕ).

               3.Η συμφωνία θα πρέπει να προβλέπει αμοιβαίες δεσμεύσεις σχετικά με την εκτίμηση της συμμόρφωσης.

               Στόχοι

               4.Στόχος της διαπραγμάτευσης είναι να διευκολυνθεί το εμπόριο μεταξύ της ΕΕ και των ΗΠΑ μέσω της ανάπτυξης εξορθολογισμένων διαδικασιών, με τις οποίες θα διευκολύνεται η αναγνώριση των αποτελεσμάτων της εκτίμησης της συμμόρφωσης που επιβεβαιώνουν τη συμμόρφωση των προϊόντων με τους τεχνικούς κανονισμούς ενός εκ των Μερών, ενώ παράλληλα θα εξασφαλίζεται η πλήρης διαφύλαξη υψηλού επιπέδου προστασίας.

               Περιεχόμενο

               Συμφωνία για εξορθολογισμένη οριζόντια εκτίμηση της συμμόρφωσης

               5.Τα Μέρη θα διερευνήσουν τη σκοπιμότητα της καθιέρωσης λιγότερο επαχθών απαιτήσεων για την εκτίμηση της συμμόρφωσης, με βάση την εκτίμηση του κινδύνου που ενέχει το εκάστοτε προϊόν.

               6.Τα Μέρη θα πρέπει να καθορίσουν απαιτήσεις οι οποίες να επιτρέπουν στο εισάγον Μέρος να αποδέχεται τα αποτελέσματα της εκτίμησης της συμμόρφωσης που επιβεβαιώνουν τη συμμόρφωση με τους τεχνικούς κανονισμούς του και τα οποία εκδίδονται από τους φορείς εκτίμησης της συμμόρφωσης που είναι εγκατεστημένοι στο έδαφος του άλλου Μέρους.

               7.Η συμφωνία θα πρέπει επίσης να περιλαμβάνει διατάξεις με τις οποίες να εξασφαλίζονται βελτιωμένες και αποτελεσματικές διαδικασίες και προσεγγίσεις σε τομείς όπου σήμερα απαντώνται εμπόδια, ιδίως στους ηλεκτρικούς και ηλεκτρονικούς τομείς, καθώς και στον τομέα των μηχανημάτων.

               8.Η συμφωνία θα πρέπει να καλύπτει κυρίως κλάδους για τους οποίους το εισάγον Μέρος απαιτεί εκτίμηση της συμμόρφωσης από τρίτο μέρος, και θα πρέπει να έχει ως προϋπόθεση τη συμφωνία των Μερών να ασκούν αποτελεσματική δημόσια εποπτεία επί των φορέων εκτίμησης της συμμόρφωσης που είναι εγκατεστημένοι στο έδαφός τους.

               9.Η συμφωνία θα πρέπει, κατά περίπτωση, να καθορίζει τη σχέση της με τις ισχύουσες συμφωνίες ΕΕ-ΗΠΑ σχετικά με την αμοιβαία αναγνώριση.

               Τελικές διατάξεις

               10.Η συμφωνία θα πρέπει να συγκροτήσει θεσμική δομή η οποία θα εξασφαλίσει την υλοποίηση της συμφωνίας.

               11.Η συμφωνία θα πρέπει να προβλέπει διατάξεις σχετικά με την καταγγελία και/ή την (μερική) αναστολή της συμφωνίας.

               12.Η συμφωνία, η οποία θα είναι εξίσου αυθεντική σε όλες τις επίσημες γλώσσες της ΕΕ, θα πρέπει να περιλαμβάνει σχετική γλωσσική ρήτρα.